Κανονισμός (ΕΚ) αριθ. 2245/2002 της Επιτροπής

της 21ης Οκτωβρίου 2002

σχετικά με την εφαρμογή του κανονισμού (ΕΚ) αριθ. 6/2002 του Συμβουλίου για τα κοινοτικά σχέδια και υποδείγματα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 6/2002 του Συμβουλίου, της 12ης Δεκεμβρίου 2001, για τα κοινοτικά σχέδια και υποδείγματα(1), και ιδίως το άρθρο 107 παράγραφος 3,

Εκτιμώντας τα ακόλουθα:

(1) Ο κανονισμός (ΕΚ) αριθ. 6/2002 δημιουργεί σύστημα που καθιστά εφικτή, κατόπιν σχετικής αιτήσεως προς το Γραφείο εναρμόνισης στην εσωτερική αγορά (εμπορικά σήματα, σχέδια και υποδείγματα) (εφεξής καλούμενο "το Γραφείο"), την απόκτηση σχεδίου ή υποδείγματος με ισχύ σε όλη την Κοινότητα.

(2) Προς το σκοπό αυτό, ο κανονισμός (ΕΚ) αριθ. 6/2002 περιλαμβάνει τις απαραίτητες διατάξεις για τη διαδικασία καταχώρισης του κοινοτικού σχεδίου ή υποδείγματος, τη διαχείριση των καταχωρισμένων κοινοτικών σχεδίων και υποδειγμάτων, τη διαδικασία προσφυγής κατά αποφάσεων του Γραφείου, καθώς και τη διαδικασία κήρυξης ακυρότητας κοινοτικού σχεδίου ή υποδείγματος.

(3) Ως εκ τούτου, ο παρών κανονισμός ορίζει τα απαραίτητα μέτρα για την εκτέλεση των διατάξεων του κανονισμού (ΕΚ) αριθ. 6/2002.

(4) Ο παρών κανονισμός διασφαλίζει την εύρυθμη και αποτελεσματική λειτουργία των διαδικασιών για τα σχέδια και υποδείγματα ενώπιον του Γραφείου.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής η οποία συστάθηκε δυνάμει του άρθρου 109 του κανονισμού (ΕΚ) αριθ. 6/2002,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ I

ΔΙΑΔΙΚΑΣΙΑ ΥΠΟΒΟΛΗΣ ΑΙΤΗΣΕΩΝ

Άρθρο 1

Περιεχόμενο της αίτησης

1. Η αίτηση καταχώρισης κοινοτικού σχεδίου ή υποδείγματος περιλαμβάνει τα ακόλουθα:

α) αίτημα καταχώρισης του σχεδίου ή υποδείγματος ως καταχωρισμένου κοινοτικού σχεδίου ή υποδείγματος·

β) το όνομα, τη διεύθυνση και την ιθαγένεια του αιτούντος, καθώς και το κράτος όπου ο αιτών έχει την κατοικία του ή την έδρα ή εγκατάστασή του. Επί φυσικών προσώπων, αναφέρονται το επώνυμο και το όνομα. Επί νομικών προσώπων, αναφέρεται η επίσημη επωνυμία, η οποία δύναται να μνημονεύεται με τη συνήθη σύντμηση· επιπροσθέτως, αναφέρεται το κράτος του οποίου η νομοθεσία διέπει τα εν λόγω νομικά πρόσωπα.

Αναφέρονται επίσης οι αριθμοί τηλεφώνου και φαξ, καθώς και άλλα λεπτομερή στοιχεία επικοινωνίας, όπως η διεύθυνση ηλεκτρονικού ταχυδρομείου. Κατ' αρχήν, δίδεται μία μόνο διεύθυνση ανά αιτούντα· εφόσον αναφέρονται περισσότερες διευθύνσεις, λαμβάνεται υπόψη μόνο η πρώτη, εκτός εάν ο αιτών ορίζει μία από αυτές ως διεύθυνση αντικλήτου. Σε περίπτωση που το Γραφείο έχει χορηγήσει στον αιτούντα αριθμό αναγνώρισης, αρκεί η αναφορά του εν λόγω αριθμού και του ονόματος του αιτούντος·

γ) την αναπαράσταση του σχεδίου ή υποδείγματος σύμφωνα με το άρθρο 4 του παρόντος κανονισμού ή, εάν η αίτηση αφορά δισδιάστατο σχέδιο ή υπόδειγμα και περιέχει αίτημα αναστολής της δημοσίευσης βάσει του άρθρου 50 του κανονισμού (ΕΚ) αριθ. 6/2002, η εν λόγω αναπαράσταση του σχεδίου ή υποδείγματος δύναται να αντικατασταθεί από δείγμα, σύμφωνα με το άρθρο 5 του παρόντος κανονισμού·

δ) μνεία των προϊόντων στα οποία πρόκειται να ενσωματωθεί ή να εφαρμοστεί το σχέδιο ή υπόδειγμα, σύμφωνα με το άρθρο 3 παράγραφος 3·

ε) εάν ο αιτών έχει ορίσει αντιπρόσωπο, αναγράφεται το όνομα και η επαγγελματική διεύθυνσή του σύμφωνα με το στοιχείο β)· εάν ο αντιπρόσωπος διαθέτει περισσότερες από μία επαγγελματικές διευθύνσεις ή εάν υπάρχουν δύο ή περισσότεροι αντιπρόσωποι με διαφορετικές επαγγελματικές διευθύνσεις, η αίτηση υποδεικνύει τη διεύθυνση που θα χρησιμοποιείται ως διεύθυνση αντικλήτου· ελλείψει σχετικής υπόδειξης, λαμβάνεται υπόψη ως διεύθυνση αντικλήτου μόνο η πρώτη από τις αναφερόμενες διευθύνσεις. Εάν η αίτηση υποβάλλεται από περισσότερους του ενός αιτούντες, δύναται να ορίζει έναν αιτούντα ή αντιπρόσωπο ως κοινό αντιπρόσωπο. Σε περίπτωση που το Γραφείο έχει χορηγήσει αριθμό αναγνώρισης στον ορισμένο αντιπρόσωπο ή στους ορισμένους αντιπροσώπους, αρκεί η αναφορά του αριθμού αναγνώρισης του αντιπροσώπου και του ονόματος του αντιπροσώπου·

στ) εάν ενδείκνυται, δήλωση που να αναφέρει ότι διεκδικείται προτεραιότητα προγενέστερης αίτησης σύμφωνα με το άρθρο 42 του κανονισμού (ΕΚ) αριθ. 6/2002, στην οποία θα αναγράφεται η ημερομηνία κατά την οποία κατατέθηκε η προγενέστερη αίτηση και η χώρα στην οποία ή για την οποία κατατέθηκε η εν λόγω αίτηση·

ζ) εάν ενδείκνυται, δήλωση που να αναφέρει ότι διεκδικείται προτεραιότητα λόγω έκθεσης σύμφωνα με το άρθρο 44 του κανονισμού (ΕΚ) αριθ. 6/2002, στην οποία θα αναγράφεται η ονομασία της έκθεσης και η ημερομηνία της πρώτης γνωστοποίησης των προϊόντων στα οποία ενσωματώνεται ή εφαρμόζεται το σχέδιο ή υπόδειγμα·

η) προσδιορισμό, αφενός, της γλώσσας στην οποία κατατίθεται η αίτηση και, αφετέρου, της δεύτερης γλώσσας σύμφωνα με το άρθρο 98 παράγραφος 2 του κανονισμού (ΕΚ) αριθ. 6/2002·

θ) την υπογραφή του αιτούντος ή του αντιπροσώπου του σύμφωνα με το άρθρο 65.

2. Η αίτηση μπορεί να περιλαμβάνει τα ακόλουθα:

α) μία και μόνο περιγραφή ανά σχέδιο ή υπόδειγμα που να μην υπερβαίνει τις 100 λέξεις και η οποία να εξηγεί την αναπαράσταση του σχεδίου ή υποδείγματος ή του δείγματος· η περιγραφή αφορά μόνο τα χαρακτηριστικά που εμφανίζονται στις αναπαραγωγές του σχεδίου ή του υποδείγματος ή του δείγματος· δεν περιλαμβάνει δηλώσεις ως προς τον ισχυριζόμενο νεωτερισμό ή ατομικό χαρακτήρα του σχεδίου ή υποδείγματος ή την τεχνική αξία του·

β) αίτημα αναστολής της δημοσίευσης καταχώρισης σύμφωνα με το άρθρο 50 παράγραφος 1 του κανονισμού (ΕΚ) αριθ. 6/2002·

γ) μνεία της "ταξινόμησης του Λοκάρνο" των προϊόντων που καλύπτονται από την αίτηση, δηλαδή της κλάσης ή των κλάσεων και της υποκλάσης ή των υποκλάσεων στις οποίες ανήκουν σύμφωνα με το παράρτημα της συμφωνίας για την καθιέρωση διεθνούς ταξινόμησης των βιομηχανικών σχεδίων και υποδειγμάτων του Λουκάρνο της 8ης Οκτωβρίου 1968 (εφεξής "συμφωνία του Λοκάρνο"), που αναφέρεται στο άρθρο 3 και υπό την επιφύλαξη του άρθρου 2 παράγραφος 2·

δ) μνεία του δημιουργού ή της ομάδας των δημιουργών ή υπογεγραμμένη από τον αιτούντα δήλωση με την οποία βεβαιώνεται ότι ο δημιουργός ή η ομάδα των δημιουργών έχει/έχουν παραιτηθεί από το δικαίωμα ονομαστικής μνείας δυνάμει του άρθρου 36 παράγραφος 3 στοιχείο ε) του κανονισμού (ΕΚ) αριθ. 6/2002.

Άρθρο 2

Πολλαπλή αίτηση

1. Η αίτηση δύναται να συνιστά πολλαπλή αίτηση για την καταχώριση περισσότερων του ενός σχεδίων ή υποδειγμάτων.

2. Σε περίπτωση που περισσότερα του ενός μη διακοσμητικά σχέδια ή υποδείγματα περιλαμβάνονται σε πολλαπλή αίτηση, η αίτηση χωρίζεται σε επιμέρους αιτήσεις όταν τα προϊόντα στα οποία πρόκειται να ενσωματωθούν ή να εφαρμοστούν τα σχέδια ή υποδείγματα ανήκουν σε περισσότερες της μίας κλάσεις της ταξινόμησης του Λοκάρνο.

3. Για κάθε σχέδιο ή υπόδειγμα που περιλαμβάνεται σε πολλαπλή αίτηση ο αιτών παρέχει αναπαράσταση του σχεδίου ή υποδείγματος βάσει του άρθρου 4 και η μνεία του προϊόντος στο οποίο πρόκειται να ενσωματωθεί ή να εφαρμοστεί το σχέδιο ή υπόδειγμα.

4. Τα σχέδια ή υποδείγματα που περιλαμβάνονται σε πολλαπλή αίτηση κατατάσσονται από τον αιτούντα σε συνεχόμενη αριθμητική σειρά με αραβικά ψηφία.

Άρθρο 3

Ταξινόμηση και μνεία προϊόντων

1. Τα προϊόντα ταξινομούνται σύμφωνα με το άρθρο 1 της συμφωνίας του Λοκάρνο, όπως τροποποιήθηκε και τέθηκε σε ισχύ κατά την ημερομηνία κατάθεσης του σχεδίου ή υποδείγματος.

2. Η ταξινόμηση προϊόντων εξυπηρετεί αποκλειστικά διοικητικούς σκοπούς.

3. Ο προσδιορισμός των προϊόντων πραγματοποιείται κατά τρόπο ώστε να προκύπτει σαφώς η φύση τους και να καθίσταται εφικτή η κατάταξη κάθε προϊόντος σε μία μόνο κλάση της ταξινόμησης του Λοκάρνο, κατά προτίμηση με όρους που περιλαμβάνονται στον κατάλογο προϊόντων της συγκεκριμένης ταξινόμησης.

4. Τα προϊόντα ομαδοποιούνται σύμφωνα με τις κλάσεις της ταξινόμησης του Λοκάρνο· κάθε ομάδα φέρει μπροστά τον αριθμό της κλάσης στην οποία ανήκει η ομάδα προϊόντων, και παρατίθεται με τη σειρά των κλάσεων και υποκλάσεων της συγκεκριμένης ταξινόμησης.

Άρθρο 4

Αναπαράσταση του σχεδίου ή υποδείγματος

1. Η αναπαράσταση του σχεδίου ή υποδείγματος έγκειται σε μαυρόασπρη ή έγχρωμη γραφική ή φωτογραφική αναπαραγωγή του σχεδίου ή υποδείγματος. Πληροί δε τις ακόλουθες προϋποθέσεις:

α) εκτός από τις περιπτώσεις όπου η αίτηση κατατίθεται με ηλεκτρονικά μέσα σύμφωνα με το άρθρο 67, η αναπαράσταση υποβάλλεται σε ξεχωριστά φύλλα χαρτιού ή αναπαράγεται στην ειδική σελίδα του εντύπου το οποίο διατίθεται από το Γραφείο δυνάμει του άρθρου 68·

β) σε περίπτωση ξεχωριστών φύλλων χαρτιού, το σχέδιο ή υπόδειγμα αναπαράγεται σε λευκό και αδιαφανές χαρτί και είτε επικολλάται είτε εκτυπώνεται απευθείας σε αυτό. Υποβάλλεται μόνο ένα αντίγραφο και τα φύλλα χαρτιού δεν διπλώνονται ούτε συρράπτονται·

γ) το ξεχωριστό φύλλο είναι σχήματος DIN A4 (29,7 εκατοστά ύψος, 21 εκατοστά πλάτος) και ο χώρος που χρησιμοποιείται για την αναπαραγωγή δεν υπερβαίνει τα 26,2 x 17 εκατοστά. Στην αριστερή πλευρά, προβλέπεται περιθώριο τουλάχιστον 2,5 εκατοστών· στο επάνω μέρος των φύλλων χαρτιού αναφέρεται επίσης ο αριθμός όψεων βάσει της παραγράφου 2 και, σε περίπτωση πολλαπλής αίτησης, ο αύξων αριθμός του σχεδίου ή υποδείγματος· δεν περιλαμβάνουν κανένα κείμενο, διατύπωση ή σύμβολο ερμηνευτικού χαρακτήρα άλλο από την ένδειξη "άνω" ή το όνομα ή τη διεύθυνση του αιτούντος·

δ) εφόσον η αίτηση κατατίθεται με ηλεκτρονικά μέσα, η γραφική ή φωτογραφική αναπαραγωγή των σχεδίων ή υποδειγμάτων πραγματοποιείται σε μορφότυπο δεδομένων που καθορίζεται από τον πρόεδρο του Γραφείου· ο τρόπος αναγνώρισης των διαφόρων σχεδίων ή υποδειγμάτων που αποτελούν αντικείμενο πολλαπλής αίτησης ή των διαφόρων όψεων καθορίζεται από τον πρόεδρο του Γραφείου·

ε) το σχέδιο ή υπόδειγμα αναπαράγεται σε ουδέτερο φόντο και δεν τροποποιείται με μελάνι ή διορθωτικό υγρό. Η ποιότητα του σχεδίου ή υποδείγματος πρέπει να καθιστά εφικτή, αφενός, την ευκρινή παρουσίαση όλων των λεπτομερειών του αντικειμένου για το οποίο ζητείται προστασία και, αφετέρου, τη σμίκρυνση ή τη μεγέθυνσή του σε σχήμα με μέγιστες διαστάσεις 8 x 16 εκατοστά ανά όψη, προς εγγραφή στο μητρώο κοινοτικών σχεδίων και υποδειγμάτων που προβλέπεται στο άρθρο 72 του κανονισμού (ΕΚ) αριθ. 6/2002, εφεξής "το μητρώο", και άμεση δημοσίευση στο Δελτίο κοινοτικών σχεδίων και υποδειγμάτων που αναφέρεται στο άρθρο 73 του κανονισμού (ΕΚ) αριθ. 6/2002.

2. Η αναπαράσταση δύναται να περιλαμβάνει έως επτά διαφορετικές όψεις του σχεδίου ή υποδείγματος. Στην ίδια γραφική ή φωτογραφική αναπαραγωγή μπορεί να περιλαμβάνεται μόνο μία όψη. Κάθε όψη αριθμείται από τον αιτούντα με αραβικά ψηφία τα οποία χωρίζονται με τελεία· τα ψηφία αριστερά της τελείας συνιστούν τον αριθμό του σχεδίου ή υποδείγματος και τα ψηφία δεξιά της τελείας, τον αριθμό της όψης.

Σε περίπτωση που παρέχονται περισσότερες από επτά όψεις, το Γραφείο δύναται να αρνηθεί την καταχώριση και δημοσίευση οποιασδήποτε από τις πλεονάζουσες όψεις. Το Γραφείο λαμβάνει τις όψεις με τη συνεχόμενη αριθμητική σειρά στην οποία έχουν τοποθετηθεί από τον αιτούντα.

3. Εφόσον ζητείται καταχώριση σχεδίου ή υποδείγματος το οποίο συνίσταται σε επαναλαμβανόμενη παράσταση επιφανείας, η αναπαράσταση του σχεδίου ή υποδείγματος αποτυπώνει την πλήρη παράσταση και ένα επαρκές τμήμα της επαναλαμβανόμενης επιφάνειας.

Ως προς το μέγεθος της αναπαράστασης του σχεδίου ή υποδείγματος εφαρμόζονται οι περιορισμοί της παραγράφου 1 στοιχείο γ).

4. Εφόσον ζητείται καταχώριση σχεδίου ή υποδείγματος το οποίο συνίσταται σε τυπογραφικά στοιχεία, η αναπαράσταση του σχεδίου ή υποδείγματος αποτελείται από αναπαράσταση σειράς με όλα τα γράμματα του αλφαβήτου, κεφαλαία και πεζά κατά περίπτωση, και με όλα τα αραβικά ψηφία, καθώς και από κείμενο πέντε γραμμών που έχει συνταχθεί με την τυπογραφική κλίμακα, αμφότερα μεγέθους pitch 16.

Άρθρο 5

Δείγματα

1. Εφόσον η αίτηση αφορά δισδιάστατο σχέδιο ή υπόδειγμα και περιλαμβάνει αίτημα αναστολής της δημοσίευσης, βάσει του άρθρου 50 παράγραφος 1 του κανονισμού (ΕΚ) αριθ. 6/2002, η αναπαράσταση του σχεδίου ή υποδείγματος μπορεί να αντικαθίσταται από δείγμα επικολλημένο σε φύλλο χαρτιού.

Οι αιτήσεις για τις οποίες υποβάλλεται δείγμα αποστέλλονται σε ενιαίο φάκελο ή παραδίδονται απευθείας στο γραφείο κατάθεσης.

Η αίτηση και το δείγμα υποβάλλονται ταυτοχρόνως.

2. Το μέγεθος των δειγμάτων δεν υπερβαίνει τα 26,2 x 17 εκατοστά, το βάρος τους, τα 50 γραμμάρια και το πάχος τους, τα 3 χιλιοστά. Το δείγμα πρέπει να δύναται να αποθηκευθεί, χωρίς να διπλωθεί, παράλληλα με έγγραφα του μεγέθους που ορίζεται στο άρθρο 4 παράγραφος 1 στοιχείο γ).

3. Δεν υποβάλλεται αίτηση για αναλώσιμα ή επικίνδυνα προς αποθήκευση δείγματα.

Το δείγμα υποβάλλεται σε πέντε αντίγραφα· σε περίπτωση πολλαπλής αίτησης, υποβάλλονται πέντε αντίγραφα του δείγματος για κάθε σχέδιο ή υπόδειγμα.

4. Εφόσον το σχέδιο ή υπόδειγμα αφορά επαναλαμβανόμενη παράσταση επιφανείας, το δείγμα πρέπει να απεικονίζει την πλήρη παράσταση και ένα επαρκές τμήμα της επαναλαμβανόμενης επιφάνειας σε μήκος και πλάτος. Εφαρμόζονται οι περιορισμοί της παραγράφου 2.

Άρθρο 6

Τέλη της αίτησης

1. Η κατάθεση της αίτησης συνεπάγεται την ταυτόχρονη καταβολή των ακόλουθων τελών στο Γραφείο:

α) του τέλους καταχώρισης·

β) του τέλους δημοσίευσης ή του τέλους αναστολής της δημοσίευσης, εάν έχει ζητηθεί αναστολή της δημοσίευσης·

γ) πρόσθετου τέλους καταχώρισης για κάθε επιπλέον σχέδιο ή υπόδειγμα που συμπεριλαμβάνεται σε πολλαπλή αίτηση·

δ) πρόσθετου τέλους δημοσίευσης για κάθε επιπλέον σχέδιο ή υπόδειγμα που συμπεριλαμβάνεται σε πολλαπλή αίτηση, ή πρόσθετου τέλους αναστολής για κάθε επιπλέον σχέδιο ή υπόδειγμα που συμπεριλαμβάνεται σε πολλαπλή αίτηση, εάν έχει ζητηθεί αναστολή της δημοσίευσης.

2. Εφόσον η αίτηση περιλαμβάνει αίτημα αναστολής της δημοσίευσης της καταχώρισης, το τέλος δημοσίευσης και οποιοδήποτε πρόσθετο τέλος δημοσίευσης για κάθε επιπλέον σχέδιο ή υπόδειγμα που συμπεριλαμβάνεται σε πολλαπλή αίτηση καταβάλλεται εντός της προθεσμίας που ορίζεται στο άρθρο 15 παράγραφος 4.

Άρθρο 7

Κατάθεση της αίτησης

1. Το Γραφείο σημειώνει στα δικαιολογητικά της αίτησης την ημερομηνία παραλαβής τους και τον αριθμό πρωτοκόλλου της αίτησης.

Κάθε σχέδιο ή υπόδειγμα πολλαπλής αίτησης αριθμείται από το Γραφείο σύμφωνα με το σύστημα που καθορίζει ο πρόεδρός του.

Το Γραφείο εκδίδει αμελλητί στον αιτούντα απόδειξη παραλαβής στην οποία αναγράφεται τουλάχιστον ο αριθμός πρωτοκόλλου, η αναπαράσταση, περιγραφή ή κατ' άλλο τρόπο αναγνώριση του σχεδίου ή υποδείγματος, η φύση και ο αριθμός των δικαιολογητικών, καθώς και η ημερομηνία παραλαβής τους.

Σε περίπτωση πολλαπλής αίτησης, η απόδειξη παραλαβής που εκδίδεται από το Γραφείο αναγνωρίζει το πρώτο σχέδιο ή υπόδειγμα και τον αριθμό των κατατεθειμένων σχεδίων ή υποδειγμάτων.

2. Εάν η αίτηση κατατίθεται στην κεντρική υπηρεσία βιομηχανικής ιδιοκτησίας ενός κράτους μέλους ή στο Γραφείο σχεδίων και υποδειγμάτων της Benelux σύμφωνα με το άρθρο 35 του κανονισμού (ΕΚ) αριθ. 2/2002, το γραφείο κατάθεσης αριθμεί όλα τα φύλλα της αίτησης με αραβικούς αριθμούς. Το γραφείο κατάθεσης, πριν διαβιβάσει την αίτηση στο Γραφείο, σημειώνει στα συνυποβαλλόμενα δικαιολογητικά την ημερομηνία παραλαβής και τον αριθμό σελίδων.

Το γραφείο κατάθεσης εκδίδει αμελλητί στον αιτούντα απόδειξη παραλαβής στην οποία αναφέρεται τουλάχιστον η φύση και ο αριθμός των δικαιολογητικών, καθώς και η ημερομηνία παραλαβής τους.

3. Το Γραφείο, όταν παραλάβει αίτηση από τη κεντρική υπηρεσία βιομηχανικής ιδιοκτησίας ενός κράτους μέλους ή από το Γραφείο σχεδίων και υποδειγμάτων της Benelux, σημειώνει στην αίτηση την ημερομηνία παραλαβής και τον αριθμό πρωτοκόλλου και εκδίδει αμελλητί στον αιτούντα απόδειξη παραλαβής σύμφωνα με το τρίτο και το τέταρτο εδάφιο της παραγράφου 1, αναφέροντας την ημερομηνία παραλαβής από το Γραφείο.

Άρθρο 8

Διεκδίκηση προτεραιότητας

1. Όταν με την αίτηση διεκδικείται προτεραιότητα μίας ή περισσότερων προγενέστερων αιτήσεων σύμφωνα με το άρθρο 42 του κανονισμού (ΕΚ) αριθ. 6/2002, ο αιτών γνωστοποιεί τον αριθμό πρωτοκόλλου της προγενέστερης αίτησης και υποβάλλει σχετικό αντίγραφο εντός τριών μηνών από την ημερομηνία κατάθεσης που αναφέρεται στο άρθρο 38. Ο πρόεδρος του Γραφείου καθορίζει τα δικαιολογητικά που προσκομίζει ο αιτών.

2. Εφόσον ο αιτών, μετά την κατάθεση της αίτησης, επιθυμεί να διεκδικήσει την προτεραιότητα μιας ή περισσότερων προγενέστερων αιτήσεων βάσει του άρθρου 42 του κανονισμού (ΕΚ) αριθ. 6/2002, καταθέτει εντός ενός μηνός από την ημερομηνία κατάθεσης τη δήλωση προτεραιότητας, όπου αναφέρεται η ημερομηνία και η χώρα στην οποία ή για την οποία υποβλήθηκε η προγενέστερη αίτηση.

Τα στοιχεία και τα δικαιολογητικά που αναφέρονται στην παράγραφο 1 υποβάλλονται στο Γραφείο εντός τριών μηνών από την παραλαβή της δήλωσης προτεραιότητας.

Άρθρο 9

Προτεραιότητα λόγω έκθεσης

1. Εφόσον με την αίτηση διεκδικείται προτεραιότητα λόγω έκθεσης, βάσει του άρθρου 44 του κανονισμού (ΕΚ) αριθ. 6/2002, ο αιτών καταθέτει, ταυτόχρονα με την αίτηση ή το αργότερο εντός τριών μηνών από την ημερομηνία κατάθεσής της, βεβαίωση που εκδόθηκε κατά την έκθεση από την αρμόδια αρχή για την προστασία της βιομηχανικής ιδιοκτησίας στο πλαίσιο της έκθεσης.

Η εν λόγω βεβαίωση πιστοποιεί ότι το σχέδιο ή υπόδειγμα πράγματι ενσωματώθηκε ή εφαρμόστηκε στο προϊόν και γνωστοποιήθηκε στο πλαίσιο της έκθεσης, και αναφέρει την ημερομηνία έναρξης της έκθεσης και, σε περίπτωση που η πρώτη γνωστοποίηση του προϊόντος δεν συνέπεσε με την ημερομηνία έναρξης της έκθεσης, την ημέρα της πρώτης γνωστοποίησης του προϊόντος. Η βεβαίωση συνοδεύεται από πιστοποίηση της πραγματικής γνωστοποίησης του προϊόντος, η οποία έχει νομοτύπως θεωρηθεί από την εν λόγω αρχή.

2. Εφόσον ο καταθέτης επιθυμεί να διεκδικήσει προτεραιότητα λόγω έκθεσης μετά την υποβολή της αίτησης, η δήλωση προτεραιότητας, στην οποία αναφέρεται η ονομασία της έκθεσης και η ημερομηνία της πρώτης γνωστοποίησης του προϊόντος στο οποίο ενσωματώθηκε ή εφαρμόστηκε το σχέδιο ή υπόδειγμα, υποβάλλεται εντός ενός μηνός από την ημερομηνία κατάθεσης. Τα στοιχεία και οι αποδείξεις που αναφέρονται στην παράγραφο 1 υποβάλλονται στο Γραφείο εντός τριών μηνών από την ημερομηνία παραλαβής της δήλωσης προτεραιότητας.

Άρθρο 10

Εξέταση των όρων χορήγησης ημερομηνίας κατάθεσης και των τυπικών προϋποθέσεων

1. Το Γραφείο ενημερώνει τον αιτούντα ότι δεν είναι δυνατόν να χορηγηθεί ημερομηνία κατάθεσης, εάν η αίτηση δεν περιλαμβάνει:

α) αίτημα καταχώρισης του σχεδίου ή υποδείγματος ως καταχωρισμένου κοινοτικού σχεδίου ή υποδείγματος·

β) στοιχεία που επιτρέπουν την αναγνώριση του αιτούντος·

γ) αναπαράσταση του σχεδίου ή υποδείγματος σύμφωνα με το άρθρο 4 παράγραφος 1 στοιχεία δ) και ε) ή, όπου ενδείκνυται, ένα δείγμα.

2. Εάν οι ελλείψεις που αναφέρονται στην παράγραφο 1 συμπληρωθούν εντός διμήνου από την ημερομηνία παραλαβής της κοινοποίησης, η ημερομηνία κατά την οποία συμπληρώνονται όλες οι ελλείψεις καθορίζει την ημερομηνία κατάθεσης.

Εάν οι ελλείψεις δεν συμπληρωθούν εμπρόθεσμα, η αίτηση δεν εξετάζεται ως αίτηση κοινοτικού σχεδίου ή υποδείγματος. Τυχόν καταβληθέντα τέλη επιστρέφονται.

3. Το Γραφείο καλεί τον αιτούντα να συμπληρώσει τις διαπιστωθείσες ελλείψεις εντός προθεσμίας που τάσσει εφόσον, παρά τη χορήγηση ημερομηνίας κατάθεσης, προκύπτει κατά την εξέταση ότι:

α) δεν πληρούνται οι προϋποθέσεις των άρθρων 1, 2, 4 και 5 ή οι άλλες τυπικές προϋποθέσεις για τις αιτήσεις όπως προβλέπονται από τον κανονισμό (ΕΚ) αριθ. 6/2002 ή από τον παρόντα κανονισμό·

β) το πλήρες ποσό των καταβλητέων τελών δυνάμει του άρθρου 6 παράγραφος 1 σε συνδυασμό με τον κανονισμό (ΕΚ) αριθ. 2246/2002 της Επιτροπής(2), δεν καταβλήθηκε στο Γραφείο·

γ) όταν διεκδικείται προτεραιότητα σύμφωνα με τα άρθρα 8 και 9, είτε στην ίδια την αίτηση είτε εντός ενός μηνός μετά την ημερομηνία κατάθεσης, δεν πληρούνται οι λοιπές προϋποθέσεις που προβλέπονται στα εν λόγω άρθρα·

δ) σε περίπτωση πολλαπλής αίτησης, τα προϊόντα στα οποία πρόκειται να ενσωματωθούν ή να εφαρμοστούν τα σχέδια ή υποδείγματα ανήκουν σε περισσότερες της μίας κλάσεις της ταξινόμησης του Λοκάρνο.

Ειδικότερα, το Γραφείο καλεί τον αιτούντα να καταβάλει τα απαιτούμενα τέλη εντός δύο μηνών από την ημερομηνία κοινοποίησης, καθώς και τα τέλη εκπρόθεσμης καταβολής, όπως ορίζεται στο άρθρο 107 παράγραφος 2 στοιχεία α) έως δ), του κανονισμού (ΕΚ) αριθ. 6/2002 και στον κανονισμό (ΕΚ) αριθ. 2246/2002.

Σε περίπτωση ελλείψεως που αφορά την περίπτωση που αναφέρονται στο στοιχείο δ) του πρώτου εδαφίου, το Γραφείο καλεί τον αιτούντα να χωρίσει την πολλαπλή αίτηση σε επιμέρους αιτήσεις, ώστε να διασφαλιστεί η συμμόρφωση προς τις προϋποθέσεις του άρθρου 2 παράγραφος 2. Τον καλεί επίσης να καταβάλει το συνολικό ποσό των τελών για όλες τις αιτήσεις που απορρέουν από τη διαίρεση της πολλαπλής αίτησης σε επιμέρους αιτήσεις, εντός της οριζόμενης από αυτό προθεσμίας.

Εφόσον ο αιτών συμμορφωθεί με την κλήση να χωρίσει την αίτηση σε επιμέρους αιτήσεις εντός της οριζόμενης προθεσμίας, ως ημερομηνία κατάθεσης της αίτησης ή των αιτήσεων που προκύπτουν καθίσταται η ημερομηνία κατάθεσης που χορηγήθηκε στην αρχικώς κατατεθειμένη πολλαπλή αίτηση.

4. Εάν οι αναφερόμενες στην παράγραφο 3 στοιχεία α) και δ), ελλείψεις δεν συμπληρωθούν εμπρόθεσμα, το Γραφείο απορρίπτει την αίτηση.

5. Εάν τα καταβλητέα τέλη δυνάμει του άρθρου 6 παράγραφος 1 στοιχεία α) και δ), δεν καταβληθούν εμπρόθεσμα, το Γραφείο απορρίπτει την αίτηση.

6. Εάν οποιοδήποτε πρόσθετο καταβλητέο τέλος δυνάμει του άρθρου 6 παράγραφος 1 στοιχείο γ) ή δ), σχετικά με τις πολλαπλές αιτήσεις δεν έχει καταβληθεί ή δεν έχει καταβληθεί εις το ακέραιον εμπρόθεσμα, το Γραφείο απορρίπτει την αίτηση για όλα τα πρόσθετα σχέδια ή υποδείγματα που δεν καλύπτονται από το καταβληθέν ποσό.

Ελλείψει κριτηρίων για τον καθορισμό των σχεδίων ή υποδειγμάτων που καλύπτονται από το καταβληθέν ποσό, το Γραφείο λαμβάνει τα σχέδια ή υποδείγματα με τη συνεχόμενη αριθμητική σειρά στην οποία κατατάσσονται σύμφωνα με το άρθρο 2 παράγραφος 4. Το Γραφείο απορρίπτει την αίτηση σχεδίων ή υποδειγμάτων για τα οποία δεν καταβλήθηκαν ή δεν καταβλήθηκαν εις το ακέραιον τα πρόσθετα τέλη.

7. Εάν οι ελλείψεις που αφορούν την περίπτωση της παραγράφου 3 στοιχείο γ) δεν συμπληρωθούν, απόλλυται το δικαίωμα διεκδίκησης προτεραιότητας για την αίτηση.

8. Εάν οποιαδήποτε από τις σχετικές με την παράγραφο 3 ελλείψεις δεν συμπληρωθεί εμπρόθεσμα και αφορά μόνο ορισμένα από τα σχέδια ή υποδείγματα πολλαπλής αίτησης, το Γραφείο απορρίπτει την αίτηση ή απόλλυται το δικαίωμα διεκδίκησης προτεραιότητας, μόνο ως προς τα υπό εξέταση σχέδια ή υποδείγματα.

Άρθρο 11

Eξέταση των λόγων μη καταχώρισης

1. Εφόσον, σύμφωνα με το άρθρο 47 του κανονισμού (ΕΚ) αριθ. 6/2002, το Γραφείο, κατά τη διενέργεια της εξέτασης που προβλέπεται στο άρθρο 10 του παρόντος κανονισμού, διαπιστώσει ότι το σχέδιο ή υπόδειγμα για το οποίο διεκδικείται προστασία δεν αντιστοιχεί στην περιγραφή του σχεδίου ή υποδείγματος που ορίζεται στο άρθρο 3 στοιχείο α) του κανονισμού (ΕΚ) αριθ. 6/2002, ή ότι το σχέδιο ή υπόδειγμα αντίκειται προς τη δημόσια τάξη ή τα χρηστά ήθη, κοινοποιεί στον αιτούντα ότι το σχέδιο ή υπόδειγμα δεν είναι δυνατόν να καταχωρισθεί και προσδιορίζει τους λόγους μη καταχώρισης.

2. Το Γραφείο ορίζει προθεσμία εντός της οποίας ο αιτών έχει τη δυνατότητα να υποβάλει τις παρατηρήσεις του, να αποσύρει την αίτηση ή να τη βελτιώσει με την υποβολή τροποποιημένης αναπαράστασης του σχεδίου ή υποδείγματος, υπό τον όρο ότι διατηρείται η ταυτότητα του σχεδίου ή υποδείγματος.

3. Εφόσον ο αιτών δεν θεραπεύσει εμπρόθεσμα τους λόγους μη καταχώρισης, το Γραφείο απορρίπτει την αίτηση. Εάν ο λόγος μη καταχώρισης αφορά μόνο ορισμένα από τα σχέδια ή υποδείγματα που περιλαμβάνονται σε πολλαπλή αίτηση, το Γραφείο απορρίπτει την αίτηση μόνο ως προς τα υπό εξέταση σχέδια ή υποδείγματα.

Άρθρο 12

Ανάκληση ή διόρθωση της αίτησης

1. Ο αιτών δύναται ανά πάσα στιγμή να αποσύρει αίτηση κοινοτικού σχεδίου ή υποδείγματος ή, σε περίπτωση πολλαπλής αίτησης, να αποσύρει ορισμένα από τα σχέδια ή υποδείγματα που περιλαμβάνονται στην αίτηση.

2. Κατόπιν αιτήματος του αιτούντος, δύνανται να διορθωθούν μόνο το όνομα και η διεύθυνση του αιτούντος, τα φραστικά ή τυπογραφικά σφάλματα ή τα προφανή λάθη, υπό τον όρο ότι η εν λόγω διόρθωση δεν αλλοιώνει την αναπαράσταση του σχεδίου ή υποδείγματος.

3. Η αίτηση για τη διόρθωση της αίτησης βάσει της παραγράφου 2 περιέχει:

α) τον αριθμό πρωτοκόλλου της αίτησης·

β) το όνομα και τη διεύθυνση του αιτούντος, σύμφωνα με το άρθρο 1 παράγραφος 1 στοιχείο β)·

γ) εφόσον ο αιτών έχει ορίσει αντιπρόσωπο, το όνομα και την επαγγελματική διεύθυνση του αντιπροσώπου σύμφωνα με το άρθρο 1 παράγραφος 1 στοιχείο ε)·

δ) μνεία του στοιχείου της αίτησης το οποίο χρήζει διόρθωσης και το εν λόγω στοιχείο διορθωμένο.

4. Εάν δεν πληρούνται οι προϋποθέσεις διόρθωσης της αίτησης, το Γραφείο ενημερώνει τον αιτούντα σχετικά με τα ελαττώματα. Εάν τα ελαττώματα δεν θεραπευθούν εντός της οριζόμενης από το Γραφείο προθεσμίας, το Γραφείο απορρίπτει την αίτηση διόρθωσης.

5. Δύναται να κατατεθεί ενιαία αίτηση διόρθωσης του ίδιου στοιχείου σε δύο ή περισσότερες αιτήσεις που υποβάλλονται από το ίδιο πρόσωπο.

6. Οι παράγραφοι 2 έως 5 εφαρμόζονται κατ' αναλογία σε αιτήσεις για διόρθωση του ονόματος ή της επαγγελματικής διεύθυνσης του οριζόμενου από τον αιτούντα αντιπροσώπου.

ΚΕΦΑΛΑΙΟ II

ΔΙΑΔΙΚΑΣΙΑ ΚΑΤΑΧΩΡΙΣΗΣ

Άρθρο 13

Καταχώριση του σχεδίου ή υποδείγματος

1. Εάν η αίτηση πληροί τις προϋποθέσεις που προβλέπονται στο άρθρο 48 του κανονισμού (ΕΚ) αριθ. 6/2002, το σχέδιο ή υπόδειγμα για το οποίο υποβάλλεται αίτηση και τα στοιχεία που αναφέρονται στο άρθρο 69 παράγραφος 2 του παρόντος κανονισμού εγγράφονται στο μητρώο.

2. Εάν η αίτηση περιλαμβάνει αίτημα αναστολής της δημοσίευσης δυνάμει του άρθρου 50 του κανονισμού (ΕΚ) αριθ. 6/2002, εγγράφονται ομοίως το στοιχείο αυτό και η ημερομηνία λήξης της περιόδου αναστολής.

3. Τα καταβλητέα τέλη δυνάμει του άρθρου 6 παράγραφος 1 δεν επιστρέφονται, ακόμη και εάν το σχέδιο ή υπόδειγμα που αποτελεί αντικείμενο της αίτησης δεν έχει καταχωριστεί.

Άρθρο 14

Δημοσίευση της καταχώρισης

1. Η καταχώριση του σχεδίου ή υποδείγματος δημοσιεύεται στο δελτίο κοινοτικών σχεδίων και υποδειγμάτων.

2. Με την επιφύλαξη των διατάξεων της παραγράφου 3, η δημοσίευση της καταχώρισης περιλαμβάνει:

α) το όνομα και τη διεύθυνση του δικαιούχου του κοινοτικού σχεδίου ή υποδείγματος (εφεξής καλούμενου "ο δικαιούχος")·

β) όπου ενδείκνυται, το όνομα και την επαγγελματική διεύθυνση του οριζόμενου από το δικαιούχο αντιπροσώπου, εφόσον δεν πρόκειται για αντιπρόσωπο κατά την έννοια του άρθρου 77 παράγραφος 3 πρώτο εδάφιο του κανονισμού (ΕΚ) αριθ. 6/2002· εάν υπάρχουν περισσότεροι του ενός αντιπρόσωποι με την ίδια επαγγελματική διεύθυνση, δημοσιεύεται μόνο το όνομα και η επαγγελματική διεύθυνση του πρώτου αναφερόμενου αντιπροσώπου, και μετά το όνομα ακολουθούν οι λέξεις "et al" (και λοιποί)· σε περίπτωση δύο ή περισσοτέρων αντιπροσώπων με διαφορετική επαγγελματική διεύθυνση, δημοσιεύεται μόνο η διεύθυνση αντικλήτου σύμφωνα με το άρθρο 1 παράγραφος 1 στοιχείο ε) του παρόντος κανονισμού· εφόσον ορίζεται ομάδα αντιπροσώπων, βάσει του άρθρου 62 παράγραφος 9 δημοσιεύεται μόνο η επωνυμία και η επαγγελματική διεύθυνση της ομάδας·

γ) την αναπαράσταση του σχεδίου ή υποδείγματος σύμφωνα με το άρθρο 4· σε περίπτωση έγχρωμης αναπαράστασης του σχεδίου ή υποδείγματος, η δημοσίευση είναι έγχρωμη·

δ) όπου ενδείκνυται, μνεία της υποβολής περιγραφής σύμφωνα με το άρθρο 1 παράγραφος 2 στοιχείο α)·

ε) μνεία των προϊόντων στα οποία πρόκειται να ενσωματωθεί ή να εφαρμοστεί το σχέδιο ή υπόδειγμα και των οποίων προηγούνται ο αριθμός των κλάσεων και υποκλάσεων της ταξινόμησης του Λοκάρνο σύμφωνα με τις οποίες κατηγοριοποιούνται·

στ) όπου ενδείκνυται, το όνομα του δημιουργού ή της ομάδας των δημιουργών·

ζ) την ημερομηνία κατάθεσης και τον αριθμό πρωτοκόλλου, καθώς και τον αριθμό πρωτοκόλλου κάθε σχεδίου ή υποδείγματος σε περίπτωση πολλαπλής αίτησης·

η) όπου ενδείκνυται, στοιχεία σχετικά με τη διεκδίκηση προτεραιότητας σύμφωνα με το άρθρο 42 του κανονισμού (ΕΚ) αριθ. 6/2002·

θ) όπου ενδείκνυται, στοιχεία σχετικά με τη διεκδίκηση προτεραιότητας λόγω έκθεσης σύμφωνα με το άρθρο 44 του κανονισμού (ΕΚ) αριθ. 6/2002·

ι) την ημερομηνία και τον αριθμό καταχώρισης, καθώς και την ημερομηνία δημοσίευσης της καταχώρισης·

ια) τη γλώσσα στην οποία κατατέθηκε η αίτηση και τη δεύτερη γλώσσα που υπέδειξε στην αίτησή του ο αιτών σύμφωνα με το άρθρο 98 παράγραφος 2 του κανονισμού (ΕΚ) αριθ. 6/2002.

3. Εάν η αίτηση περιέχει αίτημα αναστολής της δημοσίευσης βάσει του άρθρου 50 του κανονισμού (ΕΚ) αριθ. 6/2002, μνεία της αναστολής δημοσιεύεται στο δελτίο κοινοτικών σχεδίων και υποδειγμάτων, παράλληλα με το όνομα του δικαιούχου, το όνομα του τυχόν αντιπροσώπου, την ημερομηνία κατάθεσης και καταχώρισης, καθώς και τον αριθμό πρωτοκόλλου της αίτησης. Δεν δημοσιεύονται ούτε η αναπαράσταση του σχεδίου ή υποδείγματος ούτε οποιαδήποτε στοιχεία σχετικά με την εικόνα του.

Άρθρο 15

Αναστολή της δημοσίευσης

1. Εφόσον η αίτηση περιλαμβάνει αίτημα αναστολής της δημοσίευσης βάσει του άρθρου 50 του κανονισμού (ΕΚ) αριθ. 6/2002, ο δικαιούχος, παράλληλα με το αίτημα αυτό, ή τουλάχιστον τρεις μήνες πριν από την εκπνοή της περιόδου αναστολής διάρκειας τριάντα μηνών:

α) καταβάλλει το τέλος δημοσίευσης που αναφέρεται στο άρθρο 6 παράγραφος 1 στοιχείο β)·

β) σε περίπτωση πολλαπλής αίτησης, καταβάλλει το πρόσθετο τέλος δημοσίευσης, που αναφέρεται στο άρθρο 6 παράγραφος 1 στοιχείο δ)·

γ) σε περίπτωση που η αναπαράσταση του σχεδίου ή υποδείγματος έχει αντικατασταθεί με δείγμα σύμφωνα με το άρθρο 5, καταθέτει αναπαράσταση για το σχέδιο ή υπόδειγμα σύμφωνα με το άρθρο 4. Τούτο ισχύει για όλα τα σχέδια ή υποδείγματα που περιλαμβάνονται σε πολλαπλή αίτηση για τα οποία ζητείται δημοσίευση·

δ) σε περίπτωση πολλαπλής καταχώρισης, επισημαίνει σαφώς ποιο από τα σχέδια ή υποδείγματα που περιλαμβάνονται στην πολλαπλή αίτηση θα δημοσιευθεί ή ποιο από τα σχέδια ή υποδείγματα πρόκειται να αποτελέσει αντικείμενο παραίτησης, ή, εάν δεν έχει ακόμη εκπνεύσει η περίοδος αναστολής, για ποια σχέδια ή υποδείγματα θα εξακολουθήσει να ισχύει αναστολή.

Εφόσον ο δικαιούχος διεκδικεί την πρόωρη δημοσίευση πριν από την εκπνοή της περιόδου αναστολής διάρκειας τριάντα μηνών, συμμορφούται προς τις διατάξεις των στοιχείων α) έως δ) του πρώτου εδαφίου το αργότερο τρεις μήνες πριν από τη ζητούμενη ημερομηνία δημοσίευσης.

2. Εάν ο δικαιούχος δεν συμμορφώνεται με τις διατάξεις της παραγράφου 1 στοιχείο γ) ή δ), το Γραφείο τον καλεί να συμμορφωθεί, εντός οριζόμενης από εκείνο προθεσμίας η οποία σε καμία περίπτωση δεν εκπνέει μετά την περίοδο αναστολής διάρκειας τριάντα μηνών.

3. Εάν ο δικαιούχος δεν συμμορφωθεί, σύμφωνα με την παράγραφο 2, εντός της οριζόμενης προθεσμίας,

α) το καταχωρισμένο κοινοτικό σχέδιο ή υπόδειγμα λογίζεται ότι δεν επέφερε εξ υπαρχής κανένα από τα αποτελέσματα που προβλέπονται στον κανονισμό (ΕΚ) αριθ. 6/2002·

β) εφόσον ο δικαιούχος ζητεί την πρόωρη δημοσίευση σύμφωνα με το δεύτερο εδάφιο της παραγράφου 1, το αίτημα λογίζεται ότι δεν έχει κατατεθεί.

4. Εάν ο δικαιούχος δεν καταβάλει τα τέλη που αναφέρονται στην παράγραφο 1 στοιχείο α) ή β), το Γραφείο τον καλεί να καταβάλει τα τέλη παράλληλα με το τέλος εκπρόθεσμης καταβολής, όπως προβλέπεται στο άρθρο 107 παράγραφος 2 στοιχείο β) ή δ) του κανονισμού (ΕΚ) αριθ. 6/2002 και ορίζεται στον κανονισμό (ΕΚ) αριθ. 2246/2002, εντός τασσομένης από το Γραφείο προθεσμίας, η οποία ωστόσο δεν εκπνέει σε καμία περίπτωση μετά την περίοδο αναστολής διάρκειας τριάντα μηνών.

Ελλείψει καταβολής εντός της εν λόγω προθεσμίας, το Γραφείο ενημερώνει τον δικαιούχο ότι το καταχωρισμένο κοινοτικό σχέδιο ή υπόδειγμα δεν παρήγαγε εξ υπαρχής κανένα από τα αποτέλεσματα που προβλέπονται στον κανονισμό (ΕΚ) αριθ. 6/2002.

Όσον αφορά πολλαπλή καταχώριση, εάν το ποσό καταβληθεί εμπρόθεσμα αλλά δεν επαρκεί για να καλύψει όλα τα καταβλητέα τέλη βάσει της παραγράφου 1 στοιχεία α) και β), καθώς και το ισχύον τέλος εκπρόθεσμης καταβολής, όλα τα σχέδια και υποδείγματα για τα οποία δεν καταβλήθηκαν τέλη, λογίζονται ότι δεν επέφεραν εξ υπαρχής κανένα από τα αποτελέσματα που προβλέπονται στον κανονισμό (ΕΚ) αριθ. 6/2002.

Εκτός εάν καθίσταται σαφές ποια σχέδια ή υποδείγματα καλύπτει το συγκεκριμένο ποσό, και ελλείψει άλλων κριτηρίων για τον καθορισμό των σχεδίων ή υποδειγμάτων που καλύπτονται από το καταβληθέν ποσό, το Γραφείο λαμβάνει τα σχέδια ή υποδείγματα με την αριθμητική σειρά στην οποία κατατάσσονται σύμφωνα με το άρθρο 2 παράγραφος 4.

Κάθε σχέδιο ή υπόδειγμα για το οποίο δεν έχει καταβληθεί ή δεν έχει καταβληθεί εις το ακέραιον το πρόσθετο τέλος δημοσίευσης, καθώς και το ισχύον τέλος εκπρόθεσμης καταβολής, λογίζεται ότι δεν επέφερε εξ υπαρχής κανένα από τα αποτελέσματα που προβλέπονται στον κανονισμό (ΕΚ) αριθ. 6/2002.

Άρθρο 16

Δημοσίευση μετά την περίοδο αναστολής

1. Εφόσον ο δικαιούχος πληροί τις προϋποθέσεις που ορίζονται στο άρθρο 15, το Γραφείο, κατά τη λήξη της περιόδου αναστολής ή σε περίπτωση αιτήματος για πρόωρη δημοσίευση, όσο συντομότερα είναι τεχνικώς εφικτό,

α) δημοσιεύει το καταχωρισμένο κοινοτικό σχέδιο ή υπόδειγμα στο Δελτίο κοινοτικών σχεδίων και υποδειγμάτων, με τα στοιχεία που ορίζονται στο άρθρο 14 παράγραφος 2 παράλληλα με τη μνεία ότι η αίτηση περιελάμβανε αίτημα για αναστολή της δημοσίευσης βάσει του άρθρου 50 του κανονισμού (ΕΚ) αριθ. 6/2002 και, όπου ενδείκνυτα ι, ότι κατατέθηκε δείγμα σύμφωνα με το άρθρο 5 του παρόντος κανονισμού·

β) θέτει στη διάθεση του κοινού οποιονδήποτε φάκελο αφορά το σχέδιο ή υπόδειγμα·

γ) καθιστά προσιτές στο κοινό όλες τις εγγραφές στο μητρώο, συμπεριλαμβανομένων των εγγραφών που δεν αποκαλύφθηκαν στο κοινό δυνάμει του άρθρου 73.

2. Εφόσον εφαρμόζεται το άρθρο 15, παράγραφος 4, οι ενέργειες που αναφέρονται στην παράγραφο 1 του παρόντος άρθρου δεν πραγματοποιούνται ως προς τα σχέδια ή υποδείγματα που περιλαμβάνονται στην πολλαπλή καταχώριση και τα οποία λογίζεται ότι δεν επέφεραν εξ υπαρχής κανένα από τα αποτελέσματα που προβλέπονται στον κανονισμό (ΕΚ) αριθ. 6/2002.

Άρθρο 17

Πιστοποιητικό καταχώρισης

1. Μετά τη δημοσίευση, το Γραφείο εκδίδει στον δικαιούχο πιστοποιητικό καταχώρισης το οποίο περιέχει τα στοιχεία του μητρώου που προβλέπονται από το άρθρο 69 παράγραφος 2 και δήλωση ότι τα εν λόγω στοιχεία έχουν εγγραφεί στο μητρώο.

2. Ο δικαιούχος δύναται να ζητήσει την έκδοση επικυρωμένων ή μη επικυρωμένων αντιγράφων του πιστοποιητικού καταχώρισης, έναντι καταβολής σχετικού τέλους.

Άρθρο 18

Διατήρηση του σχεδίου ή υποδείγματος σε τροποποιημένη μορφή

1. Εφόσον, σύμφωνα με το άρθρο 25 παράγραφος 6 του κανονισμού (ΕΚ) αριθ. 6/2002, το καταχωρισμένο κοινοτικό σχέδιο ή υπόδειγμα διατηρείται σε τροποποιημένη μορφή, το κοινοτικό σχέδιο ή υπόδειγμα στην τροποποιημένη μορφή του καταχωρίζεται στο μητρώο και δημοσιεύεται στο Δελτίο κοινοτικών σχεδίων και υποδειγμάτων.

2. Η διατήρηση ενός σχεδίου ή υποδείγματος σε τροποποιημένη μορφή δύναται να περιλαμβάνει μερική παραίτηση εκ μέρους του δικαιούχου, η οποία να μην υπερβαίνει τις 100 λέξεις, ή εγγραφή δικαστικής απόφασης στο μητρώο κοινοτικών σχεδίων και υποδειγμάτων ή απόφασης του Γραφείου με την οποία κηρύσσεται η μερική ακυρότητα του δικαιώματος επί σχεδίου ή υποδείγματος.

Άρθρο 19

Αλλαγή του ονόματος ή της διεύθυνσης του δικαιούχου ή του εγκεκριμένου αντιπροσώπου του

1. Αλλαγή ονόματος ή διεύθυνσης του δικαιούχου η οποία δεν αποτελεί συνέπεια μεταβίβασης του καταχωρισμένου σχεδίου ή υποδείγματος, κατόπιν σχετικού αιτήματος του δικαιούχου, εγγράφεται στο μητρώο.

2. Η αίτηση για αλλαγή του ονόματος ή της διεύθυνσης του δικαιούχου περιέχει:

α) τον αριθμό πρωτοκόλλου του σχεδίου ή υποδείγματος·

β) το όνομα και τη διεύθυνση του δικαιούχου όπως έχει καταχωριστεί στο μητρώο. Σε περίπτωση που το Γραφείο έχει χορηγήσει στον δικαιούχο αριθμό αναγνώρισης, αρκεί η αναφορά του αριθμού αναγνώρισης και του ονόματος του δικαιούχου·

γ) μνεία του ονόματος και της διεύθυνσης του δικαιούχου, όπως τροποποιήθηκε, σύμφωνα με το άρθρο 1 παράγραφος 1 στοιχείο β)·

δ) εφόσον ο δικαιούχος έχει ορίσει αντιπρόσωπο, το όνομα και την επαγγελματική διεύθυνση του αντιπροσώπου, σύμφωνα με το άρθρο 1 παράγραφος 1 στοιχείο ε).

3. Η αναφερόμενη στην παράγραφο 2 αίτηση δεν υπόκειται σε καταβολή τέλους.

4. Δύναται να υποβληθεί μία μόνο αίτηση για την αλλαγή του ονόματος ή της διεύθυνσης σε δύο ή περισσότερες καταχωρίσεις του ίδιου δικαιούχου.

5. Εάν δεν πληρούνται οι προϋποθέσεις σχετικά με την καταχώριση αλλαγής που ορίζεται στις παραγράφους 1 και 2, το Γραφείο γνωστοποιεί τις ελλείψεις στον αιτούντα.

Εάν οι ελλείψεις δεν συμπληρωθούν εντός της οριζόμενης από το Γραφείο προθεσμίας, το Γραφείο απορρίπτει την αίτηση.

6. Οι παράγραφοι 1 έως 5 εφαρμόζονται κατ' αναλογία στην αλλαγή του ονόματος ή της διεύθυνσης του εγκεκριμένου αντιπροσώπου.

7. Οι παράγραφοι 1 έως 6 εφαρμόζονται κατ' αναλογία σε αιτήσεις για κοινοτικά σχέδια ή υποδείγματα. Η αλλαγή καταγράφεται στους φακέλους που τηρεί το Γραφείο σχετικά με την αίτηση κοινοτικού σχεδίου ή υποδείγματος.

Άρθρο 20

Διόρθωση λαθών και παροραμάτων στο μητρώο και στη δημοσίευση της καταχώρισης

Εφόσον η καταχώριση σχεδίου ή υποδείγματος ή η δημοσίευση της καταχώρισης περιέχει λάθη ή παροράματα που μπορούν να καταλογιστούν στο Γραφείο, το Γραφείο διορθώνει τα λάθη ή τα παροράματα αυτεπαγγέλτως ή κατόπιν σχετικού αιτήματος του δικαιούχου.

Εφόσον υποβάλλεται τέτοιο αίτημα από τον δικαιούχο, εφαρμόζεται κατ' αναλογία το άρθρο 19. Η αίτηση δεν υπόκειται σε καταβολή τέλους.

Το Γραφείο δημοσιεύει τις διορθώσεις που επέρχονται βάσει του παρόντος άρθρου.

ΚΕΦΑΛΑΙΟ IΙΙ

ΑΝΑΝΕΩΣΗ ΤΗΣ ΚΑΤΑΧΩΡΙΣΗΣ

Άρθρο 21

Κοινοποίηση της λήξης ισχύος της καταχώρισης

Τουλάχιστον έξι μήνες πριν από τη λήξη ισχύος της καταχώρισης, το Γραφείο ενημερώνει τον δικαιούχο και κάθε δικαιούχο δικαιώματος που εγγράφεται στο μητρώο, συμπεριλαμβανομένων των αδειών εκμετάλλευσης, για την επικείμενη λήξη ισχύος της καταχώρισης. Η αδυναμία κοινοποίησης δεν επηρεάζει τη λήξη ισχύος της καταχώρισης.

Άρθρο 22

Ανανέωση της καταχώρισης

1. Η αίτηση ανανέωσης της καταχώρισης περιλαμβάνει:

α) εφόσον η αίτηση κατατίθεται από τον δικαιούχο, το όνομα και τη διεύθυνσή του, σύμφωνα με το άρθρο 1 παράγραφος 1 στοιχείο β)·

β) εφόσον η αίτηση κατατίθεται από πρόσωπο ειδικά εξουσιοδοτημένο από τον δικαιούχο, το όνομα και τη διεύθυνση του εν λόγω προσώπου, καθώς και απόδειξη της εξουσιοδότησης για την υποβολή της αίτησης·

γ) εφόσον ο αιτών έχει ορίσει αντιπρόσωπο, το όνομα και την επαγγελματική διεύθυνση του αντιπροσώπου σύμφωνα με το άρθρο 1 παράγραφος 1 στοιχείο ε)·

δ) τον αριθμό καταχώρισης·

ε) όπου ενδείκνυται, μνεία ότι η ανανέωση ζητείται για όλα τα σχέδια ή υποδείγματα που περιλαμβάνονται στην πολλαπλή καταχώριση ή, εάν η ανανέωση δεν ζητείται για όλα τα σχέδια ή υποδείγματα, μνεία των σχεδίων ή υποδειγμάτων για τα οποία ζητείται ανανέωση.

2. Τα δυνάμει του άρθρου 13 του κανονισμού (ΕΚ) αριθ. 6/2002 καταβλητέα τέλη για την ανανέωση της καταχώρισης είναι τα ακόλουθα:

α) το τέλος ανανέωσης, το οποίο, σε περίπτωση περισσότερων του ενός σχεδίων ή υποδειγμάτων που αποτελούν τμήμα πολλαπλής καταχώρισης, είναι αναλογικό προς τον αριθμό σχεδίων ή υποδειγμάτων τα οποία αφορά η ανανέωση·

β) όπου ενδείκνυται, το πρόσθετο τέλος εκπρόθεσμης καταβολής του τέλους ανανέωσης ή εκπρόθεσμης υποβολής της αίτησης ανανέωσης, βάσει του άρθρου 13 του κανονισμού (ΕΚ) αριθ. 6/2002, όπως ορίζεται στον κανονισμό (ΕΚ) αριθ. 2246/2002.

3. Εφόσον η αίτηση ανανέωσης κατατίθεται εντός της οριζόμενης στο άρθρο 13 παράγραφος 3 του κανονισμού (ΕΚ) αριθ. 6/2002 προθεσμίας, αλλά δεν πληρούνται οι λοιπές προϋποθέσεις ανανέωσης που προβλέπονται στο άρθρο 13 του εν λόγω κανονισμού και στον παρόντα κανονισμό, το Γραφείο ενημερώνει τον αιτούντα για τα διαπιστωθέντα ελαττώματα.

Εάν η αίτηση υποβάλλεται από πρόσωπο που έχει εξουσιοδοτηθεί ειδικά από τον δικαιούχο του σχεδίου ή υποδείγματος, ο εν λόγω δικαιούχος λαμβάνει αντίγραφο της κοινοποίησης.

4. Εφόσον δεν κατατεθεί αίτηση ανανέωσης ή κατατεθεί μετά τη λήξη της προθεσμίας που προβλέπεται στο άρθρο 13 παράγραφος 3 δεύτερη περίοδος, του κανονισμού (ΕΚ) αριθ. 6/2002 ή εάν τα τέλη δεν καταβληθούν ή καταβληθούν εκπρόθεσμα ή τα διαπιστωθέντα ελαττώματα δεν θεραπευθούν εντός της ταχθείσας από το Γραφείο προθεσμίας, το Γραφείο διαπιστώνει τη λήξη ισχύος της καταχώρισης και ενημερώνει σχετικώς τον δικαιούχο και, όπου ενδείκνυται, τον αιτούντα την ανανέωση και το πρόσωπο που έχει καταχωριστεί στο μητρώο ως έχον δικαιώματα επί του σχεδίου ή υποδείγματος.

Σε περίπτωση πολλαπλής καταχώρισης, εφόσον τα καταβληθέντα τέλη δεν επαρκούν για να καλύψουν όλα τα σχέδια ή υποδείγματα για τα οποία διεκδικείται ανανέωση, η διαπίστωση αυτή πρέπει να πραγματοποιηθεί, μόνον αφού το Γραφείο καθορίσει ποια σχέδια ή υποδείγματα καλύπτει το συγκεκριμένο ποσό.

Ελλείψει άλλων κριτηρίων για τον καθορισμό των σχεδίων ή υποδειγμάτων που καλύπτονται από το καταβληθέν ποσό, το Γραφείο λαμβάνει τα σχέδια ή υποδείγματα με τη συνεχόμενη αριθμητική σειρά στην οποία κατατάσσονται σύμφωνα με το άρθρο 2 παράγραφος 4.

Το Γραφείο διαπιστώνει τη λήξη ισχύος της καταχώρισης όλων των πρόσθετων σχεδίων ή υποδειγμάτων για τα οποία δεν καταβλήθηκαν ή δεν καταβλήθηκαν εις το ακέραιον τα τέλη ανανέωσης.

5. Εφόσον η διαπίστωση βάσει της παραγράφου 4 καταστεί οριστική, το Γραφείο διαγράφει το σχέδιο ή υπόδειγμα από το μητρώο· η διαγραφή παράγει αποτελέσματα από την επομένη της ημερομηνίας κατά την οποία λήγει η υφιστάμενη καταχώριση.

6. Εφόσον έχουν καταβληθεί τα προβλεπόμενα στην παράγραφο 2 τέλη ανανέωσης, αλλά δεν παρατείνεται η καταχώριση, τα εν λόγω τέλη επιστρέφονται.

ΚΕΦΑΛΑΙΟ IV

ΜΕΤΑΒΙΒΑΣΗ, ΑΔΕΙΕΣ ΕΚΜΕΤΑΛΛΕΥΣΗΣ ΚΑΙ ΑΛΛΑ ΔΙΚΑΙΩΜΑΤΑ, ΜΕΤΑΒΟΛΕΣ

Άρθρο 23

Μεταβίβαση

1. Η αίτηση καταχώρισης της μεταβίβασης δυνάμει του άρθρου 28 του κανονισμού (ΕΚ) αριθ. 6/2002 περιλαμβάνει:

α) τον αριθμό καταχώρισης του κοινοτικού σχεδίου ή υποδείγματος·

β) στοιχεία σχετικά με τον νέο δικαιούχο, σύμφωνα με το άρθρο 1 παράγραφος 1 στοιχείο β)·

γ) εφόσον η μεταβίβαση δεν αφορά όλα τα καταχωρισμένα σχέδια ή υποδείγματα πολλαπλής καταχώρισης, λεπτομέρειες ως προς τα καταχωρισμένα σχέδια ή υποδείγματα που θίγονται από τη μεταβίβαση·

δ) έγγραφα που πιστοποιούν δεόντως τη μεταβίβαση.

2. Η αίτηση μπορεί να περιλαμβάνει, όπου ενδείκνυται, το όνομα και την επαγγελματική διεύθυνση του αντιπροσώπου του νέου δικαιούχου, τα οποία αναφέρονται σύμφωνα με το άρθρο 1 παράγραφος 1 στοιχείο ε).

3. Η αίτηση θεωρείται υποβληθείσα μόνο μετά την καταβολή του απαιτούμενου τέλους. Εάν το τέλος δεν καταβληθεί ή δεν καταβληθεί εις το ακέραιον, το Γραφείο ενημερώνει σχετικώς τον αιτούντα.

4. Τα ακόλουθα στοιχεία συνιστούν επαρκή απόδειξη της μεταβίβασης βάσει της παραγράφου 1 στοιχείο δ), όταν:

α) η αίτηση καταχώρισης της μεταβίβασης υπογράφεται από τον καταχωρισμένο δικαιούχο ή τον αντιπρόσωπό του και από τον δικαιοδόχο ή τον αντιπρόσωπό του· ή

β) η αίτηση, εάν υποβάλλεται από τον δικαιοδόχο, συνοδεύεται από δήλωση που υπογράφει ο καταχωρισμένος δικαιούχος ή ο αντιπρόσωπός του, με την οποία συμφωνεί για την καταχώριση του δικαιοδόχου· ή

γ) η αίτηση συνοδεύεται από συμπληρωμένο έντυπο μεταβίβασης ή σχετικό έγγραφο, υπογεγραμμένο από τον καταχωρισμένο δικαιούχο ή τον αντιπρόσωπό του και από τον δικαιοδόχο ή τον αντιπρόσωπό του.

5. Εφόσον δεν πληρούνται οι προϋποθέσεις για την καταχώριση της μεταβίβασης, το Γραφείο ενημερώνει τον αιτούντα σχετικά με τις διαπιστωθείσες ελλείψεις.

Εάν οι ελλείψεις δεν συμπληρωθούν εντός της οριζόμενης από το Γραφείο προθεσμίας, το Γραφείο απορρίπτει την αίτηση καταχώρισης της μεταβίβασης.

6. Είναι δυνατόν να υποβληθεί μία μόνο αίτηση για την καταχώριση μεταβίβασης δύο ή περισσοτέρων καταχωρισμένων κοινοτικών σχεδίων ή υποδειγμάτων, υπό τον όρο ότι ο καταχωρισμένος δικαιούχος και ο δικαιοδόχος συμπίπτουν σε όλες τις περιπτώσεις.

7. Οι παράγραφοι 1 έως 6 εφαρμόζονται κατ' αναλογία στη μεταβίβαση αιτήσεων για καταχωρισμένα κοινοτικά σχέδια ή υποδείγματα. Η μεταβίβαση καταγράφεται στους φακέλους που τηρεί το Γραφείο σχετικά με την αίτηση κοινοτικού σχεδίου ή υποδείγματος.

Άρθρο 24

Καταχώριση αδειών εκμετάλλευσης και άλλων δικαιωμάτων

1. Το άρθρο 23 παράγραφος 1 στοιχεία α), β) και γ), και το άρθρο 23 παράγραφοι 2, 3, 5 και 6 εφαρμόζονται κατ' αναλογία στην καταχώριση της χορήγησης ή της μεταβίβασης άδειας εκμετάλλευσης, στην καταχώριση της σύστασης ή της μεταβίβασης εμπράγματου δικαιώματος επί κοινοτικού σχεδίου ή υποδείγματος, και στην καταχώριση των μέτρων αναγκαστικής εκτέλεσης. Ωστόσο, εφόσον καταχωρισμένο κοινοτικό σχέδιο ή υπόδειγμα εμπλέκεται σε διαδικασία αφερεγγυότητας, το αίτημα της αρμόδιας εθνικής αρχής για σχετική εγγραφή στο μητρώο δεν υπόκειται σε καταβολή τέλους.

Σε περίπτωση πολλαπλής καταχώρισης, κάθε καταχωρισμένο κοινοτικό σχέδιο ή υπόδειγμα δύναται να αποτελέσει αντικείμενο άδειας εκμετάλλευσης, εμπράγματου δικαιώματος, κατάσχεσης ή διαδικασίας αφερεγγυότητας (πτωχευτική ή ανάλογη διαδικασία) ανεξάρτητα από τα άλλα σχέδια ή υποδείγματα.

2. Εφόσον χορηγηθεί άδεια εκμετάλλευσης καταχωρισμένου κοινοτικού σχεδίου ή υποδείγματος μόνο για τμήμα της Κοινότητας ή για περιορισμένο χρόνο, η αίτηση καταχώρισης της άδειας εκμετάλλευσης αναφέρει το τμήμα της Κοινότητας ή το χρονικό διάστημα για το οποίο έχει χορηγηθεί η άδεια εκμετάλλευσης.

3. Εφόσον δεν πληρούνται οι προϋποθέσεις καταχώρισης αδειών εκμετάλλευσης και άλλων δικαιωμάτων που προβλέπονται στα άρθρα 29, 30 ή 32 του κανονισμού (ΕΚ) αριθ. 6/2002, στην παράγραφο 1 του παρόντος άρθρου, και στα άλλα εφαρμοστέα άρθρα του παρόντος κανονισμού, το Γραφείο ενημερώνει τον αιτούντα σχετικά με τις διαπιστωθείσες ελλείψεις.

Εάν οι εν λόγω ελλείψεις δεν συμπληρωθούν εντός της οριζόμενης από το Γραφείο προθεσμίας, το Γραφείο απορρίπτει την αίτηση καταχώρισης.

4. Οι παράγραφοι 1, 2 και 3 εφαρμόζονται κατ' αναλογία στις άδειες εκμετάλλευσης και στα άλλα δικαιώματα σχετικά με τις αιτήσεις για καταχώριση κοινοτικών σχεδίων ή υποδειγμάτων. Οι άδειες εκμετάλλευσης, τα εμπράγματα δικαιώματα και τα μέτρα αναγκαστικής εκτέλεσης σημειώνονται στους φακέλους που τηρεί το Γραφείο σχετικά με την αίτηση κοινοτικού σχεδίου ή υποδείγματος.

5. Το αίτημα για μη αποκλειστική άδεια εκμετάλλευσης βάσει του άρθρου 16 παράγραφος 2 του κανονισμού (ΕΚ) αριθ. 6/2002 υποβάλλεται εντός τριών μηνών από την ημερομηνία κατά την οποία εγγράφεται στο μητρώο ο νέος δικαιούχος.

Άρθρο 25

Ειδικές διατάξεις για την καταχώριση άδειας εκμετάλλευσης

1. Η άδεια εκμετάλλευσης καταχωρισμένου κοινοτικού σχεδίου ή υποδείγματος καταγράφεται στο μητρώο ως αποκλειστική άδεια εκμετάλλευσης, εφόσον το ζητήσουν ο δικαιούχος του σχεδίου ή υποδείγματος ή ο κάτοχος της άδειας.

2. Η άδεια εκμετάλλευσης καταχωρισμένου κοινοτικού σχεδίου ή υποδείγματος καταγράφεται στο μητρώο ως παρεπόμενη άδεια εκμετάλλευσης όταν χορηγείται από κάτοχο άδειας εκμετάλλευσης καταχωρισμένης στο μητρώο.

3. Εφόσον άδεια εκμετάλλευσης καταχωρισμένου κοινοτικού σχεδίου ή υποδείγματος χορηγείται για τμήμα της Κοινότητας, καταγράφεται στο μητρώο ως εδαφικώς περιορισμένη άδεια εκμετάλλευσης.

4. Εφόσον άδεια εκμετάλλευσης καταχωρισμένου κοινοτικού σχεδίου ή υποδείγματος χορηγείται για ορισμένο χρόνο, καταγράφεται στο μητρώο ως προσωρινή άδεια εκμετάλλευσης.

Άρθρο 26

Διαγραφή ή τροποποίηση της καταχώρισης αδειών εκμετάλλευσης και άλλων δικαιωμάτων

1. Η καταχώριση που πραγματοποιείται δυνάμει του άρθρου 24 διαγράφεται κατόπιν σχετικού αιτήματος ενός εκ των ενδιαφερομένων.

2. Η αίτηση περιλαμβάνει:

α) τον αριθμό καταχώρισης του καταχωρισμένου κοινοτικού σχεδίου ή υποδείγματος ή, σε περίπτωση πολλαπλής καταχώρισης, τον αριθμό κάθε σχεδίου ή υποδείγματος· και

β) στοιχεία σχετικά με το δικαίωμα του οποίου η καταχώριση πρόκειται να διαγραφεί.

3. Η αίτηση για διαγραφή της καταχώρισης άδειας εκμετάλλευσης ή άλλου δικαιώματος λογίζεται κατατεθείσα μόνο μετά την καταβολή του απαιτούμενου τέλους.

Εάν το τέλος δεν καταβληθεί ή δεν καταβληθεί εις το ακέραιον, το Γραφείο ενημερώνει σχετικώς τον αιτούντα. Δεν υπόκειται σε καταβολή τέλους το αίτημα της αρμόδιας εθνικής αρχής για διαγραφή εγγραφής όταν κοινοτικό σχέδιο ή υπόδειγμα εμπλέκεται σε πτωχευτική ή ανάλογη διαδικασία (διαδικασία αφερεγγυότητας).

4. Η αίτηση συνοδεύεται από έγγραφα που πιστοποιούν ότι το καταχωρισμένο δικαίωμα δεν υφίσταται πλέον, ή από δήλωση του κατόχου της άδειας ή του δικαιούχου άλλου δικαιώματος ότι συναινεί στη διαγραφή της καταχώρισης.

5. Εφόσον δεν πληρούνται οι προϋποθέσεις για τη διαγραφή της καταχώρισης, το Γραφείο ενημερώνει τον αιτούντα σχετικά με τα ελαττώματα. Εάν τα εν λόγω ελαττώματα δεν θεραπευθούν εντός της οριζόμενης από το Γραφείο προθεσμίας, το Γραφείο απορρίπτει την αίτηση διαγραφής της καταχώρισης.

6. Οι παράγραφοι 1, 2, 4 και 5 εφαρμόζονται κατ' αναλογία σε αιτήματα τροποποίησης καταχωρίσεων βάσει του άρθρου 24.

7. Οι παράγραφοι 1 έως 6 εφαρμόζονται κατ' αναλογία στις εγγραφές που πραγματοποιούνται στους φακέλους σύμφωνα με το άρθρο 24 παράγραφος 4.

ΚΕΦΑΛΑΙΟ V

ΠΑΡΑΙΤΗΣΗ ΚΑΙ ΑΚΥΡΟΤΗΤΑ

Άρθρο 27

Παραίτηση

1. Η δήλωση παραίτησης σύμφωνα με το άρθρο 51 του κανονισμού (ΕΚ) αριθ. 6/2002 περιλαμβάνει:

α) τον αριθμό καταχώρισης του καταχωρισμένου κοινοτικού σχεδίου ή υποδείγματος·

β) το όνομα και τη διεύθυνση του δικαιούχου, σύμφωνα με το άρθρο 1 παράγραφος 1 στοιχείο β)·

γ) εφόσον έχει οριστεί αντιπρόσωπος, το όνομα και την επαγγελματική διεύθυνση του αντιπροσώπου, σύμφωνα με το άρθρο 1 παράγραφος 1 στοιχείο ε)·

δ) εφόσον κηρύσσεται παραίτηση για ορισμένα μόνο από τα σχέδια ή υποδείγματα που περιλαμβάνονται σε πολλαπλή καταχώριση, μνεία των σχεδίων ή υποδειγμάτων για τα οποία κηρύσσεται η παραίτηση ή τα σχέδια ή υποδείγματα που παραμένουν καταχωρισμένα·

ε) εφόσον, βάσει του άρθρου 51 παράγραφος 3 του κανονισμού (ΕΚ) αριθ. 6/2002, το καταχωρισμένο κοινοτικό σχέδιο ή υπόδειγμα αποτελεί προϊόν μερικής παραίτησης, αναπαράσταση του τροποποιημένου σχεδίου ή υποδείγματος σύμφωνα με το άρθρο 4 του παρόντος κανονισμού.

2. Εφόσον καταχωρίζεται στο μητρώο δικαίωμα τρίτου επί του καταχωρισμένου κοινοτικού σχεδίου ή υποδείγματος, επαρκή απόδειξη της συναίνεσής του προς την παραίτηση συνιστά το γεγονός ότι δήλωση συναινέσεως προς την παραίτηση υπογράφεται από τον δικαιούχο του εν λόγω δικαιώματος ή από τον αντιπρόσωπό του.

Εφόσον καταχωριστεί άδεια εκμετάλλευσης, η παραίτηση εγγράφεται τρεις μήνες μετά την ημερομηνία κατά την οποία ο δικαιούχος αποδεικνύει στο Γραφείο ότι γνωστοποίησε στον κάτοχο της άδειας την πρόθεσή του να παραιτηθεί. Εάν, πριν από την εκπνοή της εν λόγω προθεσμίας, ο δικαιούχος προσκομίσει ενώπιον του Γραφείου την απόδειξη συναίνεσης του κατόχου της άδειας, η παραίτηση καταχωρίζεται πάραυτα.

3. Εφόσον προβάλλεται ενώπιον δικαστηρίου αξίωση βάσει του άρθρου 15 του κανονισμού (ΕΚ) αριθ. 6/2002 σχετικά με το δικαίωμα επί καταχωρισμένου κοινοτικού σχεδίου ή υποδείγματος, επαρκή απόδειξη της συναίνεσής του προς την παραίτηση συνιστά το γεγονός ότι δήλωση συναινέσεως προς την παραίτηση υπογράφεται από τον προσφεύγοντα ή από τον αντιπρόσωπό του.

4. Εάν δεν πληρούνται οι προϋποθέσεις παραίτησης, το Γραφείο ενημερώνει τον δηλούντα σχετικά με τις ελλείψεις. Εάν οι ελλείψεις δεν συμπληρωθούν εντός της οριζόμενης από το Γραφείο προθεσμίας, το Γραφείο αρνείται να καταχωρίσει την παραίτηση στη μητρώο.

Άρθρο 28

Αίτηση για την κήρυξη ακυρότητας

1. Η αίτηση για την κήρυξη ακυρότητας που υποβάλλεται στο Γραφείο σύμφωνα με το άρθρο 52 του κανονισμού (ΕΚ) αριθ. 6/2002 περιέχει:

α) όσον αφορά το καταχωρισμένο κοινοτικό σχέδιο ή υπόδειγμα για το οποίο ζητείται η κήρυξη ακυρότητας:

i) τον αριθμό καταχώρισής του·

ii) το όνομα και τη διεύθυνση του δικαιούχου του·

β) όσον αφορά τους λόγους επί των οποίων βασίζεται η αίτηση:

i) δήλωση των λόγων στους οποίους βασίζεται η αίτηση για την κήρυξη ακυρότητας·

ii) επιπροσθέτως, σε περίπτωση αίτησης που υποβάλλεται βάσει του άρθρου 25 παράγραφος 1 στοιχείο δ) του κανονισμού (ΕΚ) αριθ. 6/2002, την αναπαράσταση και στοιχεία που, αφενός, επιτρέπουν την αναγνώριση του προγενέστερου σχεδίου ή υποδείγματος στο οποίο βασίζεται η αίτηση για την κήρυξη ακυρότητας και, αφετέρου, αποδεικνύουν ότι ο αιτών δικαιούται να επικαλεστεί το προγενέστερο σχέδιο ή υπόδειγμα ως λόγο ακυρότητας σύμφωνα με το άρθρο 25 παράγραφος 3 του εν λόγω κανονισμού·

iii) επιπροσθέτως, σε περίπτωση αίτησης που υποβάλλεται βάσει του άρθρου 25 παράγραφος 1 στοιχείο ε) ή στ) του κανονισμού (ΕΚ) αριθ. 6/2002, την αναπαράσταση και στοιχεία που επιτρέπουν την αναγνώριση του διακριτικού σημείου ή του έργου που προστατεύεται από τα πνευματικά δικαιώματα στο οποίο βασίζεται η αίτηση για την κήρυξη ακυρότητας, καθώς και στοιχεία που να αποδεικνύουν ότι ο αιτών είναι ο κάτοχος του προγενέστερου δικαιώματος, σύμφωνα με το άρθρο 25 παράγραφος 3 του εν λόγω κανονισμού·

iv) επιπροσθέτως, σε περίπτωση υποβολής αίτησης βάσει του άρθρου 25 παράγραφος 1 στοιχείο ζ) του κανονισμού (ΕΚ) αριθ. 6/2002, την αναπαράσταση και στοιχεία του οικείου αντικειμένου όπως αναφέρεται στο εν λόγω άρθρο και στοιχεία που να αποδεικνύουν ότι η αίτηση κατατίθεται από το πρόσωπο ή το όργανο που θίγεται από την ανάρμοστη χρήση, σύμφωνα με το άρθρο 25 παράγραφος 4 του εν λόγω κανονισμού·

v) εφόσον οι λόγοι ακυρότητας συνίστανται στο γεγονός ότι το καταχωρισμένο κοινοτικό σχέδιο ή υπόδειγμα δεν πληροί τις προϋποθέσεις των άρθρων 5 και 6 του κανονισμού (ΕΚ) αριθ. 6/2002, τη μνεία και την αναπαραγωγή των προγενέστερων σχεδίων ή υποδειγμάτων που ενδέχεται να παρεμποδίσουν το νεωτερισμό ή τον ατομικό χαρακτήρα του καταχωρισμένου κοινοτικού σχεδίου ή υποδείγματος, καθώς και έγγραφα που να πιστοποιούν την ύπαρξη των εν λόγω προγενέστερων σχεδίων ή υποδειγμάτων·

vi) αναφορά των πραγματικών περιστατικών, των αποδείξεων και των ισχυρισμών που προβάλλονται προς υποστήριξη των υπό εξέταση λόγων·

γ) όσον αφορά τον αιτούντα:

i) το όνομα και τη διεύθυνσή του, σύμφωνα με το άρθρο 1 παράγραφος 1 στοιχείο β)·

ii) εάν ο αιτών έχει ορίσει αντιπρόσωπο, το όνομα και την επαγγελματική διεύθυνση του αντιπροσώπου, σύμφωνα με το άρθρο 1 παράγραφος 1 στοιχείο ε)·

iii) επιπροσθέτως, σε περίπτωση υποβολής αίτησης δυνάμει του άρθρου 25 παράγραφος 1 στοιχείο γ) του κανονισμού (ΕΚ) αριθ. 6/2002, στοιχεία που να αποδεικνύουν ότι η αίτηση υποβάλλεται από πρόσωπο ή πρόσωπα δεόντως εξουσιοδοτημένα σύμφωνα με το άρθρο 25 παράγραφος 2 του εν λόγω κανονισμού.

2. Η αίτηση υπόκειται στο τέλος που αναφέρεται στο άρθρο 52 παράγραφος 2 του κανονισμού (ΕΚ) αριθ. 6/2002.

3. Το Γραφείο γνωστοποιεί στο δικαιούχο την κατάθεση αίτησης για την κήρυξη ακυρότητας.

Άρθρο 29

Γλώσσες που χρησιμοποιούνται στη διαδικασία για την κήρυξη ακυρότητας

1. Η αίτηση για την κήρυξη ακυρότητας κατατίθεται στη γλώσσα διαδικασίας σύμφωνα με το άρθρο 98 παραγράφος 4 του κανονισμού (ΕΚ) αριθ. 6/2002.

2. Εφόσον η γλώσσα διαδικασίας δεν είναι η γλώσσα που χρησιμοποιείται για την κατάθεση της αίτησης και ο κάτοχος του κοινοτικού σχεδίου ή υποδείγματος υποβάλλει τις παρατηρήσεις του στη γλώσσα κατάθεσης, το Γραφείο αναλαμβάνει τις απαραίτητες ενέργειες για τη μετάφραση των εν λόγω παρατηρήσεων στη γλώσσα διαδικασίας.

3. Μετά την πάροδο τριών ετών από την ημερομηνία που ορίζεται σύμφωνα με το άρθρο 111 παράγραφος 2 του κανονισμού (ΕΚ) αριθ. 6/2002, η Επιτροπή θα υποβάλλει στην επιτροπή του άρθρου 109 του κανονισμού (ΕΚ) αριθ. 6/2002 έκθεση για την εφαρμογή της παραγράφου 2 του παρόντος άρθρου και, εάν κρίνεται σκόπιμο, προτάσεις για τον καθορισμό ορίου όσον αφορά τα σχετικά έξοδα που φέρει το Γραφείο όπως προβλέπεται στο τέταρτο εδάφιο του άρθρου 98 παράγραφος 4 του κανονισμού (ΕΚ) αριθ. 6/2002.

4. Η Επιτροπή δύναται να αποφασίσει να υποβάλει νωρίτερα την έκθεση και τις ενδεχόμενες προτάσεις που αναφέρονται στην παράγραφο 3 και οι οποίες πρέπει να εξεταστούν από την επιτροπή κατά προτεραιότητα εάν οι διατάξεις της παραγράφου 2 συνεπάγονται δυσανάλογα έξοδα.

5. Εφόσον τα αποδεικτικά στοιχεία προς στήριξη της αίτησης δεν κατατίθενται στη γλώσσα της διαδικασίας για την κήρυξη ακυρότητας, ο αιτών υποβάλλει μετάφραση των υπό εξέταση στοιχείων στην εν λόγω γλώσσα εντός δύο μηνών μετά την ημερομηνία κατάθεσης των στοιχείων αυτών.

6. Εφόσον, εντός της δίμηνης προθεσμίας από την ημερομηνία παραλαβής εκ μέρους του δικαιούχου της κοινοποίησης που αναφέρεται στο άρθρο 31 παράγραφος 1 του παρόντος κανονισμού, ο αιτών την κήρυξη της ακυρότητας ή ο δικαιούχος ενημερώνουν το Γραφείο για τη συμφωνία τους να διεξαχθεί η διαδικασία σε διαφορετική γλώσσα σύμφωνα με το άρθρο 98 παράγραφος 5 του κανονισμού (ΕΚ) αριθ. 6/2002, ο αιτών, εφόσον η αίτηση δεν υποβλήθηκε στη γλώσσα αυτή, υποβάλλει μετάφραση της αίτησης στην εν λόγω γλώσσα εντός ενός μηνός από την ανωτέρω ημερομηνία.

Άρθρο 30

Απόρριψη ως απαράδεκτης της αίτησης για την κήρυξη ακυρότητας

1. Εάν το Γραφείο διαπιστώσει ότι η αίτηση για την κήρυξη ακυρότητας δεν συνάδει προς το άρθρο 52 του κανονισμού (ΕΚ) αριθ. 6/2002, το άρθρο 28 παράγραφος 1 του παρόντος κανονισμού, ή οποιαδήποτε άλλη διάταξη του κανονισμού (ΕΚ) αριθ. 6/2002 ή του παρόντος κανονισμού, ενημερώνει σχετικώς τον αιτούντα και τον καλεί να συμπληρώσει τις διαπιστωθείσες ελλείψεις εντός οριζόμενης από αυτό προθεσμίας.

Εάν οι ελλείψεις δεν συμπληρωθούν εμπρόθεσμα, το Γραφείο απορρίπτει την αίτηση ως απαράδεκτη.

2. Εφόσον το Γραφείο διαπιστώσει ότι δεν έχουν καταβληθεί τα απαιτούμενα τέλη, ενημερώνει σχετικώς τον αιτούντα και του γνωστοποιεί ότι η αίτηση λογίζεται μη κατατεθείσα εάν τα απαιτούμενα τέλη δεν καταβληθούν εντός οριζόμενης από το Γραφείο προθεσμίας.

Εάν τα απαιτούμενα τέλη καταβληθούν εκπρόθεσμα, επιστρέφονται στον αιτούντα.

3. Κάθε απόφαση περί απορρίψεως αίτησης για την κήρυξη ακυρότητας δυνάμει της παραγράφου 1 κοινοποιείται στον αιτούντα.

Εφόσον η αίτηση λογίζεται μη κατατεθείσα δυνάμει της παραγράφου 2, ο αιτών ενημερώνεται σχετικώς.

Άρθρο 31

Εξέταση της αίτησης για την κήρυξη ακυρότητας

1. Εάν το Γραφείο δεν απορρίψει την αίτηση ακυρότητας σύμφωνα με το άρθρο 30 κοινοποιεί την εν λόγω αίτηση στον δικαιούχο και τον καλεί να υποβάλει τις παρατηρήσεις του εντός οριζόμενης από αυτό προθεσμίας.

2. Εάν ο δικαιούχος δεν υποβάλει παρατηρήσεις, το Γραφείο δύναται να αποφασίσει την κήρυξη ακυρότητας βάσει των αποδεικτικών στοιχείων που διαθέτει.

3. Το Γραφείο κοινοποιεί στον αιτούντα οποιεσδήποτε παρατηρήσεις υποβάλλει ο δικαιούχος και, εάν το κρίνει απαραίτητο, τον καλεί να αποφανθεί σχετικώς εντός οριζόμενης από αυτό προθεσμίας.

4. Όλες οι κατά το άρθρο 53 παράγραφος 2 του κανονισμού (ΕΚ) αριθ. 6/2002 κοινοποιήσεις και όλες οι σχετικώς υποβαλλόμενες παρατηρήσεις διαβιβάζονται στους διαδίκους.

5. Το Γραφείο δύναται να καλέσει τους διαδίκους σε φιλικό διακανονισμό.

Άρθρο 32

Πολλαπλή αίτηση για την κήρυξη ακυρότητας

1. Εφόσον κατατίθεται σειρά αιτήσεων για την κήρυξη ακυρότητας σχετικά με το ίδιο καταχωρισμένο κοινοτικό σχέδιο ή υπόδειγμα, το Γραφείο δύναται να τις εξετάσει στο πλαίσιο ενιαίας διαδικασίας.

Το Γραφείο δύναται ακολούθως να αποφασίσει την παύση της από κοινού εξέτασης των εν λόγω αιτήσεων.

2. Εάν, κατά τη διεξαγωγή προκαταρκτικής εξέτασης μίας ή περισσότερων αιτήσεων, προκύψει ότι το καταχωρισμένο κοινοτικό σχέδιο ή υπόδειγμα είναι ενδεχομένως άκυρο, το Γραφείο δύναται να αναστείλει τις λοιπές διαδικασίες για την κήρυξη ακυρότητας.

Το Γραφείο ενημερώνει τους λοιπούς αιτούντες για οποιαδήποτε σχετική απόφαση λαμβάνεται κατά τις διαδικασίες που συνεχίζονται.

3. Όταν η απόφαση περί ακυρότητας του σχεδίου ή υποδείγματος αποκτήσει ισχύ δεδικασμένου, οι αιτήσεις σχετικά με τις οποίες είχαν ανασταλεί οι διαδικασίες, σύμφωνα με την παράγραφο 2, λογίζονται εξετασθείσθες και ενημερώνονται σχετικώς οι ενδιαφερόμενοι αιτούντες. Αυτή η μορφή εξέτασης θεωρείται ότι συνιστά υπόθεση που δεν καταλήγει σε έκδοση απόφασης για τους σκοπούς του άρθρου 70 παράγραφος 4 του κανονισμού (ΕΚ) αριθ. 6/2002.

4. Το Γραφείο επιστρέφει το 50 % του τέλους αίτησης ακυρότητας που αναφέρεται στο άρθρο 52 παράγραφος 2 του κανονισμού (ΕΚ) αριθ. 6/2002, το οποίο καταβάλλεται από κάθε αιτούντα του οποίου η αίτηση λογίζεται εξετασθείσα σύμφωνα με τις παραγράφους 1, 2 και 3 του παρόντος άρθρου.

Άρθρο 33

Συμμετοχή εικαζόμενου προσβολέα

Εφόσον, δυνάμει του άρθρου 54 του κανονισμού (ΕΚ) αριθ. 6/2002, εικαζόμενος προσβολέας επιζητεί να συμμετάσχει στις διαδικασίες, υπάγεται στις σχετικές διατάξεις των άρθρων 28, 29 και 30, και, ειδικότερα, υποβάλλει αιτιολογημένη αίτηση και καταβάλλει το τέλος της αίτησης ακυρότητας που αναφέρεται στο άρθρο 52 παράγραφος 2 του κανονισμού (ΕΚ) αριθ. 6/2002.

ΚΕΦΑΛΑΙΟ VI

ΠΡΟΣΦΥΓΕΣ

Άρθρο 34

Περιεχόμενο του δικογράφου προσφυγής

1. Το δικόγραφο προσφυγής περιέχει:

α) το όνομα και τη διεύθυνση του προσφεύγοντος, σύμφωνα με το άρθρο 1 παράγραφος 1 στοιχείο β)·

β) εφόσον ο προσφεύγων έχει ορίσει αντιπρόσωπο, το όνομα και την επαγγελματική διεύθυνση του αντιπροσώπου σύμφωνα με το άρθρο 1 παράγραφος 1 στοιχείο ε)·

γ) δήλωση που να αναφέρει την προσβαλλόμενη απόφαση και να ορίζει το βαθμό στον οποίο ζητείται η τροποποίηση ή η ακύρωση της εν λόγω απόφασης.

2. Το δικόγραφο προσφυγής υποβάλλεται στη γλώσσα της διαδικασίας κατά την οποία εκδόθηκε η προσβαλλόμενη απόφαση.

Άρθρο 35

Απόρριψη της προσφυγής ως απαράδεκτης

1. Εάν η προσφυγή δεν πληροί τις προϋποθέσεις που προβλέπονται στα άρθρα 55, 56 και 57 του κανονισμού (ΕΚ) αριθ. 6/2002, στο άρθρο 34 παράγραφος 1 στοιχείο γ) και το άρθρο 34 παράγραφος 2 του παρόντος κανονισμού, το τμήμα προσφυγών την απορρίπτει ως απαράδεκτη, εκτός εάν οι ελλείψεις συμπληρωθούν πριν λήξει η σχετική προθεσμία που προβλέπεται στο άρθρο 57 του κανονισμού (ΕΚ) αριθ. 6/2002.

2. Εάν το τμήμα προσφυγών διαπιστώσει ότι η προσφυγή αντίκειται προς άλλες διατάξεις του κανονισμού (ΕΚ) αριθ. 6/2002 ή του παρόντος κανονισμού, και ιδίως προς το άρθρο 34 παράγραφος 1 στοιχεία α) και β), ενημερώνει σχετικώς τον προσφεύγοντα και τον καλεί να συμπληρώσει τις εν λόγω ελλείψεις εντός της ταχθείσας προθεσμίας. Εάν οι ελλείψεις δεν συμπληρωθούν εμπρόθεσμα, το τμήμα προσφυγών απορρίπτει την προσφυγή ως απαράδεκτη.

3. Εάν το τέλος προσφυγής καταβληθεί μετά τη λήξη της προθεσμίας για την υποβολή προσφυγής σύμφωνα με το άρθρο 57 του κανονισμού (ΕΚ) αριθ. 6/2002, η προσφυγή λογίζεται μη ασκηθείσα και το σχετικό τέλος επιστρέφεται στον προσφεύγοντα.

Άρθρο 36

Εξέταση της προσφυγής

1. Οι διατάξεις που ισχύουν για τη διαδικασία ενώπιον του τμήματος που εξέδωσε την προσβαλλόμενη απόφαση εφαρμόζονται κατ' αναλογία στη διαδικασία προσφυγής, εκτός εάν ορίζεται διαφορετικά.

2. Η απόφαση του τμήματος προσφυγών περιέχει:

α) δήλωση που να πιστοποιεί ότι η απόφαση εκδόθηκε από το τμήμα προσφυγών·

β) την ημερομηνία έκδοσης της απόφασης·

γ) τα ονόματα του προέδρου και των άλλων μελών του τμήματος προσφυγών που συμμετείχαν στη διαδικασία·

δ) το όνομα του αρμόδιου υπαλλήλου της γραμματείας·

ε) τα ονόματα των διαδίκων και των αντιπροσώπων τους·

στ) κατάλογο των θεμάτων επί των οποίων πρέπει να εκδοθεί απόφαση·

ζ) συνοπτική έκθεση των πραγματικών περιστατικών·

η) τους λόγους της απόφασης (σκεπτικό)·

θ) το διατακτικό, συμπεριλαμβανομένης ενδεχομένως της απόφασης σχετικά με τα δικαστικά έξοδα.

3. Η απόφαση υπογράφεται από τον πρόεδρο και τα άλλα μέλη του τμήματος προσφυγών και από τον υπάλληλο της γραμματείας του εν λόγω τμήματος.

Άρθρο 37

Επιστροφή του τέλους προσφυγής

Το τέλος προσφυγής επιστρέφεται σε περίπτωση προδικαστικής αναθεώρησης της προσβαλλόμενης απόφασης ή εφόσον η προσφυγή γίνει δεκτή από το τμήμα προσφυγών, εάν η εν λόγω επιστροφή κρίνεται δίκαιη λόγω παράβασης ουσιώδους τύπου της διαδικασίας. Σε περίπτωση προδικαστικής αναθεώρησης, η επιστροφή του τέλους διατάσσεται από το τμήμα του οποίου έχει προσβληθεί η απόφαση και, στις άλλες περιπτώσεις, από το τμήμα προσφυγών.

ΚΕΦΑΛΑΙΟ VII

ΑΠΟΦΑΣΕΙΣ ΚΑΙ ΚΟΙΝΟΠΟΙΗΣΕΙΣ ΤΟΥ ΓΡΑΦΕΙΟΥ

Άρθρο 38

Τύπος των αποφάσεων

1. Οι αποφάσεις του Γραφείου είναι γραπτές και αιτιολογημένες.

Σε περίπτωση προφορικής διαδικασίας ενώπιον του Γραφείου, οι αποφάσεις μπορούν να απαγγέλλονται στο ακροατήριο. Ακολούθως, οι αποφάσεις διατυπώνονται εγγράφως και κοινοποιούνται στους διαδίκους.

2. Οι αποφάσεις του Γραφείου που υπόκεινται σε προσφυγή συνοδεύονται από γραπτή κοινοποίηση όπου επισημαίνεται ότι το δικόγραφο προσφυγής υποβάλλεται εγγράφως στο Γραφείο εντός δύο μηνών από την ημερομηνία κοινοποίησης της απόφασης κατά της οποίας ασκείται προσφυγή. Οι κοινοποιήσεις εφιστούν επίσης την προσοχή των διαδίκων στις διατάξεις των άρθρων 55, 56 και 57 του κανονισμού (ΕΚ) αριθ. 6/2002.

Οι διάδικοι δεν μπορούν να επικαλούνται παράλειψη της κοινοποίησης σχετικά με τη δυνατότητα άσκησης προσφυγής.

Άρθρο 39

Διόρθωση λαθών στις αποφάσεις

Στις αποφάσεις του Γραφείου, μόνο τα γλωσσικά και ορθογραφικά λάθη, καθώς και τα προφανή σφάλματα μπορούν να διορθωθούν· διορθώνονται δε από το τμήμα που εξέδωσε την απόφαση, αυτεπαγγέλτως ή κατόπιν σχετικού αιτήματος ενός εκ των διαδίκων.

Άρθρο 40

Διαπίστωση απώλειας δικαιώματος

1. Εάν το Γραφείο διαπιστώσει ότι η απώλεια δικαιώματος οφείλεται στον κανονισμό (ΕΚ) αριθ. 6/2002 ή στον παρόντα κανονισμό χωρίς να έχει εκδοθεί απόφαση, ενημερώνει σχετικώς τον ενδιαφερόμενο σύμφωνα με το άρθρο 66 του κανονισμού (ΕΚ) αριθ. 6/2002, εφιστώντας την προσοχή του στα μέσα θεραπείας που ορίζονται στην παράγραφο 2 του παρόντος άρθρου.

2. Εάν ο ενδιαφερόμενος θεωρεί ότι η διαπίστωση του Γραφείου δεν ευσταθεί, μπορεί, εντός προθεσμίας δύο μηνών από την κοινοποίηση της γνωστοποίησης που αναφέρεται στην παράγραφο 1, να ζητήσει από το Γραφείο την έκδοση σχετικής απόφασης.

Η απόφαση αυτή εκδίδεται μόνον εάν το Γραφείο δεν συμμερίζεται την άποψη του αιτούντος· διαφορετικά, το Γραφείο αναθεωρεί τη διαπίστωσή του και ενημερώνει σχετικώς τον αιτούντα την έκδοση απόφασης.

Άρθρο 41

Υπογραφή, όνομα, σφραγίδα

1. Κάθε απόφαση, κοινοποίηση ή ανακοίνωση του Γραφείου αναφέρει την υπηρεσία ή το τμήμα του Γραφείου, καθώς και το όνομα του αρμόδιου υπαλλήλου ή τα ονόματα των αρμοδίων υπαλλήλων. Υπογράφεται από τον αρμόδιο υπάλληλο ή τους αρμοδίους υπαλλήλους ή, αντί υπογραφής, φέρει τον τύπο ή επίθεση της σφραγίδας του Γραφείου.

2. Ο πρόεδρος του Γραφείου μπορεί να ορίσει άλλα μέσα αναγνώρισης της υπηρεσίας ή του τμήματος του Γραφείου και του ονόματος του αρμοδίου υπαλλήλου ή των αρμοδίων υπαλλήλων ή τη δυνατότητα χρησιμοποίησης άλλου μέσου αναγνώρισης πλην της σφραγίδας, εφόσον οι αποφάσεις, οι κοινοποιήσεις ή οι ανακοινώσεις διαβιβάζονται με φαξ ή άλλα τεχνικά μέσα επικοινωνίας.

ΚΕΦΑΛΑΙΟ VIII

ΠΡΟΦΟΡΙΚΗ ΔΙΑΔΙΚΑΣΙΑ ΚΑΙ ΑΠΟΔΕΙΚΤΙΚΗ ΔΙΑΔΙΚΑΣΙΑ

Άρθρο 42

Κλήτευση σε προφορική διαδικασία

1. Οι διάδικοι κλητεύονται στην προφορική διαδικασία που προβλέπεται στο άρθρο 64 του κανονισμού (ΕΚ) αριθ. 6/2002 και εφιστάται η προσοχή τους στη διάταξη της παραγράφου 3 του παρόντος άρθρου. Παρέχεται προθεσμία κλήτευσης τουλάχιστον ενός μηνός, εκτός εάν οι διάδικοι συμφωνήσουν σε βραχύτερη προθεσμία.

2. Με την κλήτευση, το Γραφείο εφιστά την προσοχή στα σημεία τα οποία πρέπει, κατά τη γνώμη του, να συζητηθούν ενόψει της έκδοσης απόφασης.

3. Εάν ένας διάδικος δεν παραστεί στην προφορική διαδικασία ενώπιον του Γραφείου, παρά τη νομότυπη κλήτευσή του, η διαδικασία δύναται να συνεχιστεί χωρίς αυτόν.

Άρθρο 43

Αποδεικτική διαδικασία ενώπιον του Γραφείου

1. Εφόσον το Γραφείο κρίνει σκόπιμο να ακούσει τους διαδίκους, τους μάρτυρες ή τους πραγματογνώμονες ή να προβεί σε αυτοψία, εκδίδει σχετική απόφαση, αναφέροντας το αποδεικτικό μέσο, τα προς απόδειξη πραγματικά περιστατικά, καθώς και την ημέρα, την ώρα και τον τόπο διεξαγωγής της εξέτασης ή της αυτοψίας.

Εάν η ακρόαση μαρτύρων και πραγματογνωμόνων ζητείται εκ μέρους ενός εκ των διαδίκων, στην απόφαση του Γραφείου ορίζεται η προθεσμία εντός της οποίας ο αιτών διάδικος γνωστοποιεί στο Γραφείο τα ονόματα και τις διευθύνσεις των μαρτύρων και πραγματογνωμόνων των οποίων ζητεί την εξέταση.

2. Η προθεσμία κλήτευσης των διαδίκων, των μαρτύρων ή των πραγματογνωμόνων είναι τουλάχιστον ενός μηνός, εκτός εάν συμφωνήσουν σε βραχύτερη προθεσμία.

Η κλήση περιέχει:

α) απόσπασμα της απόφασης που αναφέρεται στο πρώτο εδάφιο της παραγράφου 1, στο οποίο αναφέρονται ιδίως η ημέρα, η ώρα και ο τόπος διεξαγωγής της διαταχθείσας εξέτασης, καθώς και τα πραγματικά περιστατικά στα οποία οι διάδικοι, οι μάρτυρες ή οι πραγματογνώμονες θα εξεταστούν·

β) τα ονόματα των διαδίκων και λεπτομέρειες ως προς τα δικαιώματα που ενδέχεται να επικαλεστούν οι μάρτυρες ή οι πραγματογνώμονες σύμφωνα με το άρθρο 45 παράγραφοι 2 έως 5.

Άρθρο 44

Διορισμός πραγματογνωμόνων

1. Το Γραφείο αποφασίζει τη μορφή των εκθέσεων που υποβάλλουν οι πραγματογνώμονες τους οποίους διορίζει.

2. Η εντολή των πραγματογνωμόνων περιλαμβάνει:

α) ακριβή περιγραφή των καθηκόντων τους·

β) την προθεσμία υποβολής της έκθεσης πραγματογνωμοσύνης·

γ) τα ονόματα των διαδίκων·

δ) υπόμνηση των δικαιωμάτων που δύνανται να επικαλεστούν σύμφωνα με το άρθρο 45 παράγραφοι 2, 3 και 4.

3. Οι διάδικοι λαμβάνουν αντίγραφο κάθε γραπτής έκθεσης.

4. Οι διάδικοι μπορούν να προτείνουν την εξαίρεση πραγματογνώμονα για λόγους ανικανότητας ή για τους ίδιους λόγους στους οποίους βασίζεται η πρόταση εξαίρεσης εξεταστή ή μέλους ενός τμήματος του Γραφείου ή του τμήματος προσφυγών, σύμφωνα με το άρθρο 132 παράγραφοι 1 και 3 του κανονισμού (ΕΚ) αριθ. 40/94 του Συμβουλίου(3). Το οικείο τμήμα του Γραφείου αποφαίνεται επί της εξαίρεσης.

Άρθρο 45

Έξοδα της αποδεικτικής διαδικασίας

1. Το Γραφείο δύναται να εξαρτήσει τη διεξαγωγή της αποδεικτικής διαδικασίας από την καταβολή, εκ μέρους του αιτούντος διαδίκου, ενός ποσού καθοριζόμενου βάσει κατά προσέγγιση υπολογισμού των προβλεπομένων εξόδων.

2. Οι κλητευθέντες από το Γραφείο μάρτυρες και πραγματογνώμονες που παρουσιάζονται ενώπιόν του δικαιούνται επιστροφή ευλόγων εξόδων ταξιδιού και διαμονής. Το Γραφείο δύναται να χορηγήσει προκαταβολή επί των εξόδων αυτών. Η πρώτη περίοδος εφαρμόζεται και στους μη κλητευθέντες μάρτυρες και πραγματογνώμονες που παρουσιάζονται ενώπιον του Γραφείου και εξετάζονται υπό την ιδιότητα των μαρτύρων και εμπειρογνωμόνων.

3. Οι μάρτυρες που δικαιούνται επιστροφή των εξόδων σύμφωνα με την παράγραφο 2 δικαιούνται επίσης εύλογη αποζημίωση για διαφυγόντα κέρδη, οι δε πραγματογνώμονες δικαιούνται αμοιβή για την εργασία τους. Οι εν λόγω καταβολές πραγματοποιούνται προς τους μάρτυρες και πραγματογνώμονες μετά την εκπλήρωση των καθηκόντων τους, εφόσον οι υπό εξέταση μάρτυρες ή πραγματογνώμονες έχουν κλητευθεί από το Γραφείο κατόπιν δικής του πρωτοβουλίας.

4. Τα ποσά και οι προκαταβολές που οφείλονται σύμφωνα με τις παραγράφους 1, 2 και 3 καθορίζονται από τον πρόεδρο του Γραφείου και δημοσιεύονται στην επίσημη εφημερίδα του Γραφείου.

Τα ποσά υπολογίζονται επί τη βάσει με την οποία υπολογίζονται η αποζημίωση και οι μισθοί των υπαλλήλων με βαθμό Α4 έως Α8, σύμφωνα με τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων και το σχετικό παράρτημα VII.

5. Η τελική ευθύνη για τα οφειλόμενα ή καταβληθέντα ποσά, σύμφωνα με τις παραγράφους 1 έως 4, βαρύνει:

α) το Γραφείο, εφόσον κρίνει εξ ιδίας πρωτοβουλίας σκόπιμο να ακούσει τους μάρτυρες ή πραγματογνώμονες· ή

β) τον οικείο διάδικο εφόσον έχει ζητήσει την προφορική εξέταση μαρτύρων ή πραγματογνωμόνων, με την επιφύλαξη της απόφασης για την κατανομή και τον καθορισμό των εξόδων σύμφωνα με τα άρθρα 70 και 71 του κανονισμού (ΕΚ) αριθ. 6/2002 και το άρθρο 79 του παρόντος κανονισμού.

Ο διάδικος που αναφέρεται στο στοιχείο β) του πρώτου εδαφίου επιστρέφει στο Γραφείο κάθε αχρεωστήτως καταβληθείσα προκαταβολή.

Άρθρο 46

Πρακτικά της προφορικής διαδικασίας και της αποδεικτικής διαδικασίας

1. Συντάσσονται πρακτικά της προφορικής ή της αποδεικτικής διαδικασίας τα οποία περιέχουν τα ουσιώδη σημεία των διαδικασιών αυτών, τις σχετικές δηλώσεις των διαδίκων, τις καταθέσεις των διαδίκων, των μαρτύρων ή των πραγματογνωμόνων και το αποτέλεσμα τυχόν αυτοψίας.

2. Τα πρακτικά που περιέχουν την κατάθεση μάρτυρα, πραγματογνώμονα ή διαδίκου διαβάζονται ενώπιον αυτού ή του διαβιβάζονται προς επιθεώρηση. Στα πρακτικά γίνεται μνεία ότι τηρήθηκε η εν λόγω διατύπωση και ότι το πρόσωπο που κατέθεσε ενέκρινε τα πρακτικά. Εφόσον δεν παραχωρήσει την έγκρισή του, αναφέρονται οι αντιρρήσεις που προέβαλε.

3. Τα πρακτικά υπογράφονται από τον υπάλληλο που τα συνέταξε, καθώς και από τον υπάλληλο που διηύθυνε την προφορική ή την αποδεικτική διαδικασία.

4. Οι διάδικοι λαμβάνουν αντίγραφο των πρακτικών.

5. Το Γραφείο, κατόπιν σχετικού αιτήματος, θέτει στη διάθεση των διαδίκων απομαγνητοφωνημένα πρακτικά της προφορικής διαδικασίας, είτε δακτυλογραφημένα είτε με οποιοδήποτε άλλο τρόπο αναγνώσιμο από ηλεκτρονική συσκευή.

Τα εν λόγω απομαγνητοφωνημένα πρακτικά παραδίδονται μετά την καταβολή των εξόδων του Γραφείου για την απομαγνητοφώνηση. Το ποσό που χρεώνεται καθορίζεται από τον πρόεδρο του Γραφείου.

ΚΕΦΑΛΑΙΟ ΙΧ

ΚΟΙΝΟΠΟΙΗΣΕΙΣ

Άρθρο 47

Γενικές διατάξεις σχετικά με τις κοινοποιήσεις

1. Στις διαδικασίες ενώπιον του Γραφείου, οποιαδήποτε κοινοποίηση πραγματοποιείται εκ μέρους του Γραφείου προσλαμβάνει τη μορφή του πρωτοτύπου εγγράφου, ενός επικυρωμένου αντιγράφου ή ενός αντιγράφου το οποίο φέρει τη σφραγίδα του Γραφείου, ή ενός εντύπου που παράγεται από υπολογιστή και φέρει την εν λόγω σφραγίδα. Τα αντίγραφα των εγγράφων που υποβάλλουν οι ίδιοι οι διάδικοι δεν χρειάζονται τέτοια θεώρηση.

2. Η κοινοποίηση πραγματοποιείται:

α) μέσω ταχυδρομείου σύμφωνα με το άρθρο 48·

β) με άμεση επίδοση σύμφωνα με το άρθρο 49·

γ) με κατάθεση σε ταχυδρομική θυρίδα στο Γραφείο σύμφωνα με το άρθρο 50·

δ) με φαξ και άλλα τεχνικά μέσα σύμφωνα με το άρθρο 51·

ε) με κοινοποίηση μέσω δημοσίευσης σύμφωνα με το άρθρο 52.

Άρθρο 48

Κοινοποίηση μέσω ταχυδρομείου

1. Οι αποφάσεις που αποτελούν αφετηρία προθεσμίας για την άσκηση προσφυγής, οι κλητεύσεις και όσα έγγραφα καθορίζονται από τον πρόεδρο του Γραφείου κοινοποιούνται με συστημένη επιστολή με απόδειξη παραλαβής.

Οι αποφάσεις και κοινοποιήσεις που αποτελούν αφετηρία άλλης προθεσμίας κοινοποιούνται με συστημένη επιστολή, εφόσον ο πρόεδρος του Γραφείου δεν ορίζει διαφορετικά.

Όλες οι άλλες κοινοποιήσεις πραγματοποιούνται με απλή επιστολή.

2. Οι κοινοποιήσεις σε παραλήπτες που δεν έχουν κατοικία, έδρα ή εγκατάσταση στην Κοινότητα και οι οποίοι δεν έχουν ορίσει αντιπρόσωπο σύμφωνα με το άρθρο 77 παράγραφος 2 του κανονισμού (ΕΚ) αριθ. 6/2002, πραγματοποιούνται με την ταχυδρόμηση του προς κοινοποίηση εγγράφου ως απλής επιστολής στην τελευταία γνωστή στο Γραφείο διεύθυνση του παραλήπτη.

Η κοινοποίηση θεωρείται ότι πραγματοποιήθηκε μόλις ταχυδρομηθεί η επιστολή.

3. Σε περίπτωση κοινοποίησης με συστημένη επιστολή, με ή χωρίς απόδειξη παραλαβής, το έγγραφο θεωρείται ότι επιδόθηκε στον παραλήπτη τη δεκάτη ημέρα μετά την κατάθεση της επιστολής στο ταχυδρομείο, εκτός εάν η εν λόγω επιστολή δεν φθάσει ποτέ στον προορισμό της ή φθάσει σε μεταγενέστερη ημερομηνία.

Σε περίπτωση αμφισβήτησης, εναπόκειται στο Γραφείο να αποδείξει ότι το έγγραφο έφθασε στον προορισμό του και, κατά περίπτωση, την ημερομηνία παράδοσής του στον παραλήπτη.

4. Η κοινοποίηση με συστημένη επιστολή, με ή χωρίς απόδειξη παραλαβής, θεωρείται ότι έχει πραγματοποιηθεί, ακόμη και αν ο παραλήπτης αρνηθεί να παραλάβει την επιστολή.

5. Εφόσον η κοινοποίηση μέσω ταχυδρομείου δεν ρυθμίζεται από τις παραγράφους 1 έως 4, ισχύει το δίκαιο του κράτους στο έδαφος του οποίου πραγματοποιείται η κοινοποίηση.

Άρθρο 49

Κοινοποίηση με άμεση επίδοση

Η κοινοποίηση δύναται να πραγματοποιηθεί στους χώρους του Γραφείου με άμεση επίδοση του εγγράφου στον παραλήπτη, ο οποίος πιστοποιεί την παραλαβή του εγγράφου κατά την επίδοσή του.

Άρθρο 50

Κοινοποίηση με κατάθεση σε ταχυδρομική θυρίδα στο Γραφείο

Όταν ο παραλήπτης διαθέτει ταχυδρομική θυρίδα στο Γραφείο, η κοινοποίηση μπορεί επίσης να πραγματοποιηθεί με την εναπόθεση του προς κοινοποίηση εγγράφου στη θυρίδα αυτή. Γραπτό σημείωμα σχετικά με την εναπόθεση προστίθεται στο φάκελο. Η ημερομηνία εναπόθεσης σημειώνεται στο προς κοινοποίηση έγγραφο. Η κοινοποίηση θεωρείται ότι πραγματοποιήθηκε την πέμπτη ημέρα μετά την εναπόθεση του εγγράφου στην ταχυδρομική θυρίδα στο Γραφείο.

Άρθρο 51

Κοινοποίηση με φαξ και άλλα τεχνικά μέσα

1. Η κοινοποίηση με φαξ πραγματοποιείται με διαβίβαση είτε του πρωτοτύπου είτε αντιγράφου του προς κοινοποίηση εγγράφου, όπως προβλέπεται στο άρθρο 47 παράγραφος 1. Οι λεπτομέρειες της υπό εξέταση διαβίβασης καθορίζονται από τον πρόεδρο του Γραφείου.

2. Οι λεπτομέρειες της κοινοποίησης με άλλα τεχνικά μέσα επικοινωνίας καθορίζονται από τον πρόεδρο του Γραφείου.

Άρθρο 52

Κοινοποίηση μέσω δημοσίευσης

1. Εάν δεν μπορεί να προσδιοριστεί η διεύθυνση του παραλήπτη ή εάν έχει αποδειχθεί ότι είναι αδύνατη η κοινοποίηση σύμφωνα με το άρθρο 48 παράγραφος 1, ακόμη και μετά τη δεύτερη προσπάθεια του Γραφείου, η κοινοποίηση πραγματοποιείται μέσω δημοσίευσης.

Η σχετική ανακοίνωση δημοσιεύεται τουλάχιστον στο Δελτίο κοινοτικών σχεδίων και υποδειγμάτων.

2. Ο πρόεδρος του Γραφείου καθορίζει τη διαδικασία δημοσίευσης, καθώς και την ημερομηνία έναρξης της προθεσμίας ενός μηνός, μετά την παρέλευση της οποίας το έγγραφο θεωρείται ότι έχει κοινοποιηθεί.

Άρθρο 53

Κοινοποίηση προς τους αντιπροσώπους

1. Εάν έχει οριστεί αντιπρόσωπος ή όταν ο πρώτος αιτών σε κοινή αίτηση θεωρείται ο κοινός αντιπρόσωπος σύμφωνα με το άρθρο 61 παράγραφος 1, οι κοινοποιήσεις πραγματοποιούνται προς τον ορισθέντα ή τον κοινό αντιπρόσωπο.

2. Εάν έχουν ορισθεί περισσότεροι του ενός αντιπρόσωποι για έναν διάδικο, αρκεί η κοινοποίηση σε έναν από αυτούς, εκτός εάν έχει δηλωθεί ειδική διεύθυνση αντικλήτου σύμφωνα με το άρθρο 1 παράγραφος 1 στοιχείο ε).

3. Εάν περισσότεροι του ενός διάδικοι έχουν ορίσει κοινό αντιπρόσωπο, αρκεί η κοινοποίηση ενός μόνο εγγράφου στον κοινό αντιπρόσωπο.

Άρθρο 54

Πλημμελής κοινοποίηση

Εφόσον ένα έγγραφο παραληφθεί από τον παραλήπτη, εάν το Γραφείο αδυνατεί να αποδείξει τη νομότυπη κοινοποίηση του εγγράφου ή εάν δεν τηρήθηκαν οι διατάξεις περί κοινοποιήσεως, το εν λόγω έγγραφο λογίζεται ότι κοινοποιήθηκε κατά την ημερομηνία την οποία το Γραφείο ορίζει ως ημερομηνία παραλαβής.

Άρθρο 55

Κοινοποίηση εγγράφων σε περίπτωση πλειόνων διαδίκων

Τα έγγραφα που υποβάλλουν οι διάδικοι και περιέχουν αιτήματα επί της ουσίας ή δήλωση παραίτησης από ένα τέτοιο αίτημα κοινοποιούνται αυτεπαγγέλτως στους λοιπούς διαδίκους. Η κοινοποίηση είναι προαιρετική, εφόσον το έγγραφο δεν περιέχει νέους ισχυρισμούς και η υπόθεση είναι ώριμη για την έκδοση απόφασης.

ΚΕΦΑΛΑΙΟ Χ

ΠΡΟΘΕΣΜΙΕΣ

Άρθρο 56

Υπολογισμός των προθεσμιών

1. Οι προθεσμίες υπολογίζονται σε πλήρη έτη, μήνες, εβδομάδες ή ημέρες.

2. Η προθεσμία αρχίζει την επομένη της ημέρας κατά την οποία συνέβη το γεγονός που αποτελεί την αφετηρία της. Το γεγονός αυτό μπορεί να είναι μια διαδικαστική ενέργεια ή η λήξη άλλης προθεσμίας. Εάν η διαδικαστική ενέργεια συνίσταται σε κοινοποίηση, το κρίσιμο γεγονός είναι η παραλαβή του κοινοποιηθέντος εγγράφου, εκτός εάν ορίζεται διαφορετικά.

3. Εφόσον η προθεσμία διαρκεί ένα ή περισσότερα έτη, λήγει το αντίστοιχο επόμενο έτος, κατά το μήνα και την ημέρα που αντιστοιχούν κατ' όνομα στο μήνα και την ημέρα όπου συνέβη το υπό εξέταση γεγονός. Εάν ο μήνας αυτός δεν έχει αντίστοιχη ημέρα, η προθεσμία λήγει την τελευταία ημέρα του εν λόγω μήνα.

4. Όταν η προθεσμία διαρκεί έναν ή περισσότερους μήνες, λήγει τον αντίστοιχο επόμενο μήνα, κατά την ημέρα που αντιστοιχεί κατ' όνομα στην ημέρα όπου συνέβη το γεγονός. Εφόσον η ημέρα κατά την οποία συνέβη το γεγονός που αναφέρεται στην παράγραφο 2 είναι η τελευταία ημέρα του μήνα ή εάν ο μήνας που ακολουθεί δεν έχει αντίστοιχη ημέρα, η προθεσμία λήγει την τελευταία ημέρα του υπό εξέταση μήνα.

5. Όταν η προθεσμία διαρκεί μία ή περισσότερες εβδομάδες, λήγει την αντίστοιχη επόμενη εβδομάδα, κατά την ημέρα που αντιστοιχεί κατ' όνομα στην ημέρα όπου συνέβη το γεγονός.

Άρθρο 57

Διάρκεια των προθεσμιών

1. Εφόσον ο κανονισμός (ΕΚ) αριθ. 6/2002 ή ο παρών κανονισμός προβλέπουν τον ορισμό προθεσμίας από το Γραφείο, η προθεσμία αυτή, εάν ο ενδιαφερόμενος διάδικος έχει την κατοικία του ή την έδρα του ή κάποια εγκατάσταση εντός της Κοινότητας, δεν μπορεί να είναι κατώτερη του ενός μηνός ή, όταν δεν συντρέχουν αυτές οι προϋποθέσεις, κατώτερη των δύο ή ανώτερη των έξι μηνών.

Το Γραφείο μπορεί, όταν το επιβάλλουν οι περιστάσεις, να χορηγήσει ανανέωση καθορισμένης προθεσμίας, εάν η εν λόγω ανανέωση ζητείται από τον ενδιαφερόμενο διάδικο και η αίτηση έχει υποβληθεί πριν από τη λήξη της αρχικής προθεσμίας.

2. Εφόσον υπάρχουν δύο ή περισσότεροι διάδικοι, το Γραφείο δύναται να εξαρτήσει την παράταση της προθεσμίας από τη σύμφωνη γνώμη των άλλων διαδίκων.

Άρθρο 58

Λήξη της προθεσμίας σε ειδικές περιπτώσεις

1. Εάν μια προθεσμία εκπνέει ημέρα κατά την οποία το Γραφείο δεν είναι ανοικτό για να παραλάβει τα προς κατάθεση έγγραφα ή κατά την οποία, για διαφορετικούς λόγους από αυτούς που αναφέρονται στην παράγραφο 2, το κανονικό ταχυδρομείο δεν διανέμεται στον τόπο όπου βρίσκεται το Γραφείο, η προθεσμία παρατείνεται έως την πρώτη ημέρα κατά την οποία ανοίγει το Γραφείο ώστε να παραλάβει τα προς κατάθεση έγγραφα και πραγματοποιείται η διανομή κανονικού ταχυδρομείου.

Οι ημέρες κατά τις οποίες το Γραφείο δεν είναι ανοικτό για την παραλαβή εγγράφων καθορίζονται από τον πρόεδρο του Γραφείου πριν από την έναρξη κάθε ημερολογιακού έτους.

2. Εάν μια προθεσμία λήγει ημέρα κατά την οποία υπάρχει γενική διακοπή ή παρεπόμενη ανωμαλία της διανομής του ταχυδρομείου σε ένα κράτος μέλος ή μεταξύ ενός κράτους μέλους και του Γραφείου, η προθεσμία παρατείνεται έως την πρώτη ημέρα μετά το τέλος της διακοπής ή της ανωμαλίας για διαδίκους που έχουν την κατοικία ή την καταστατική έδρα τους στο οικείο κράτος ή που έχουν ορίσει αντιπροσώπους με έδρα στο εν λόγω κράτος.

Σε περίπτωση που το οικείο κράτος μέλος είναι το κράτος όπου εδρεύει το Γραφείο, το πρώτο εδάφιο εφαρμόζεται σε όλους τους διαδίκους.

Η διάρκεια της περιόδου που αναφέρεται στο πρώτο εδάφιο καθορίζεται από τον πρόεδρο του Γραφείου.

3. Οι παράγραφοι 1 και 2 εφαρμόζονται κατ' αναλογία στις προθεσμίες που προβλέπονται στον κανονισμό (ΕΚ) αριθ. 6/2002 ή στον παρόντα κανονισμό εφόσον πρόκειται για ενέργειες που θα πραγματοποιηθούν προς την αρμόδια αρχή κατά την έννοια του άρθρου 35 παράγραφος 1 στοιχεία β) και γ) του κανονισμού (ΕΚ) αριθ. 6/2002.

4. Εάν έκτακτες περιστάσεις όπως θεομηνία ή απεργία διακόψουν ή διαταράξουν την κανονική λειτουργία του Γραφείου, καθυστερώντας τις κοινοποιήσεις του Γραφείου προς τους διαδίκους σχετικά με τη λήξη προθεσμίας, οι ενέργειες που πρέπει να πραγματοποιηθούν εντός των εν λόγω προθεσμιών εξακολουθούν να διεκπεραιώνονται έγκυρα εντός ενός μηνός από την ημερομηνία κοινοποίησης της καθυστερημένης ανακοίνωσης.

Η έναρξη και η λήξη οποιασδήποτε τέτοιας διακοπής ή ανωμαλίας καθορίζονται από τον πρόεδρο του Γραφείου.

ΚΕΦΑΛΑΙΟ ΧΙ

ΔΙΑΚΟΠΗ ΤΗΣ ΔΙΑΔΙΚΑΣΙΑΣ ΚΑΙ ΠΑΡΑΙΤΗΣΗ ΑΠΟ ΔΙΑΔΙΚΑΣΙΕΣ ΑΝΑΓΚΑΣΤΙΚΗΣ ΕΚΤΕΛΕΣΗΣ

Άρθρο 59

Διακοπή της διαδικασίας

1. Η διαδικασία ενώπιον του Γραφείου διακόπτεται:

α) σε περίπτωση θανάτου ή απώλειας της δικαιοπρακτικής ικανότητας του αιτούντος ή του δικαιούχου καταχωρισμένου κοινοτικού σχεδίου ή υποδείγματος, ή του προσώπου που είναι ικανό σύμφωνα με την εθνική νομοθεσία να ενεργεί για λογαριασμό του ενός ή του άλλου·

β) εάν ο αιτών ή ο δικαιούχος καταχωρισμένου κοινοτικού σχεδίου ή υποδείγματος κωλύεται νομικά να συνεχίσει τη διαδικασία ενώπιον του Γραφείου επειδή εκκρεμεί αγωγή που στρέφεται κατά της περιουσίας του·

γ) σε περίπτωση θανάτου ή απώλειας της δικαιοπρακτικής ικανότητας του αντιπροσώπου ενός αιτούντος ή δικαιούχου καταχωρισμένου κοινοτικού σχεδίου ή υποδείγματος ή όταν κωλύεται νομικά να συνεχίσει τη διαδικασία ενώπιον του Γραφείου επειδή εκκρεμεί αγωγή κατά της περιουσίας του.

Στο βαθμό που τα γεγονότα αυτά δεν επηρεάζουν την εξουσιοδότηση του αντιπροσώπου ο οποίος διορίσθηκε σύμφωνα με το άρθρο 78 του κανονισμού (ΕΚ) αριθ. 6/2002, η διαδικασία διακόπτεται μόνο κατόπιν σχετικής αίτησης του εν λόγω αντιπροσώπου.

2. Εάν, στις περιπτώσεις που αναφέρονται στην παράγραφο 1 πρώτο εδάφιο στοιχεία α) και β), το Γραφείο έχει ενημερωθεί για την ταυτότητα του προσώπου που δικαιούται να συνεχίσει ενώπιόν του τη διαδικασία, ανακοινώνει στο πρόσωπο αυτό και, ενδεχομένως, σε κάθε ενδιαφερόμενο τρίτο ότι η διαδικασία θα επαναληφθεί από την ημερομηνία που καθορίζει το Γραφείο.

3. Στην περίπτωση που προβλέπεται στην παράγραφο 1 πρώτο εδάφιο στοιχείο γ), η διαδικασία επαναλαμβάνεται όταν το Γραφείο ειδοποιηθεί για το διορισμό νέου αντιπροσώπου του αιτούντος ή όταν το Γραφείο αυτό κοινοποιήσει στους λοιπούς διαδίκους το διορισμό νέου αντιπροσώπου του δικαιούχου του καταχωρισμένου κοινοτικού σχεδίου ή υποδείγματος.

Εάν, εντός τριών μηνών από την έναρξη διακοπής της διαδικασίας, το Γραφείο δεν ενημερωθεί για το διορισμό νέου αντιπροσώπου, κοινοποιεί στον αιτούντα ή στο δικαιούχο του καταχωρισμένου κοινοτικού σχεδίου ή υποδείγματος:

α) στις περιπτώσεις εφαρμογής του άρθρου 77 παράγραφος 2 του κανονισμού (ΕΚ) αριθ. 6/2002, ότι η αίτηση κοινοτικού σχεδίου ή υποδείγματος θεωρείται ανακληθείσα, εάν η πληροφορία δεν παρασχεθεί εντός δύο μηνών από την εν λόγω κοινοποίηση· ή

β) στην περίπτωση μη εφαρμογής του άρθρου 77 παράγραφος 2 του κανονισμού (ΕΚ) αριθ. 6/2002, ότι η διαδικασία επαναλαμβάνεται με τον αιτούντα ή τον δικαιούχο του κοινοτικού σχεδίου ή υποδείγματος από την ημερομηνία της εν λόγω κοινοποίησης.

4. Οι προθεσμίες, εκτός από την προθεσμία καταβολής των τελών ανανέωσης, που ισχύουν έναντι του αιτούντος ή του δικαιούχου του κοινοτικού σχεδίου ή υποδείγματος κατά την ημερομηνία διακοπής της διαδικασίας, αρχίζουν να τρέχουν εκ νέου από την ημερομηνία επανάληψης της διαδικασίας.

Άρθρο 60

Παραίτηση από διαδικασίες αναγκαστικής εκτέλεσης

Ο πρόεδρος του Γραφείου δύναται να παραιτηθεί από διαδικασίες αναγκαστικής εκτέλεσης για οποιοδήποτε οφειλόμενο ποσό, εφόσον το ποσό αυτό είναι ελάχιστο ή εφόσον η είσπραξή του είναι αβέβαιη.

ΚΕΦΑΛΑΙΟ ΧΙΙ

ΕΚΠΡΟΣΩΠΗΣΗ

Άρθρο 61

Διορισμός κοινού αντιπροσώπου

1. Εάν υπάρχουν περισσότεροι του ενός αιτούντες και στην αίτηση καταχώρισης κοινοτικού σχεδίου ή υποδείγματος δεν κατονομάζεται κοινός αντιπρόσωπος, ο αιτών που αναφέρεται πρώτος στην αίτηση θεωρείται ότι είναι ο κοινός αντιπρόσωπος.

Ωστόσο, εάν ένας από τους αιτούντες υπέχει υποχρέωση διορισμού εγκεκριμένου πληρεξουσίου, ο αντιπρόσωπος αυτός θεωρείται ότι είναι ο κοινός αντιπρόσωπος, εκτός εάν ο αιτών που αναφέρεται πρώτος στην αίτηση έχει επίσης διορίσει εγκεκριμένο πληρεξούσιο.

Το πρώτο και το δεύτερο εδάφιο εφαρμόζονται κατ' αναλογία σε τρίτους που ενεργούν από κοινού όσον αφορά την υποβολή αίτησης για την κήρυξη ακυρότητας, καθώς και στους συνδικαιούχους καταχωρισμένου κοινοτικού σχεδίου ή υποδείγματος.

2. Εάν, κατά τη διάρκεια της διαδικασίας, μεσολαβεί μεταβίβαση των δικαιωμάτων σε περισσότερα του ενός πρόσωπα και εάν τα πρόσωπα αυτά δεν έχουν διορίσει κοινό αντιπρόσωπο, εφαρμόζεται η παράγραφος 1.

Εάν δεν είναι δυνατόν να εφαρμοστεί η εν λόγω παράγραφος, το Γραφείο καλεί τα πρόσωπα αυτά να διορίσουν κοινό αντιπρόσωπο εντός δύο μηνών. Εάν δεν ανταποκριθούν σε αυτή την κλήση, το Γραφείο ορίζει τον κοινό αντιπρόσωπο.

Άρθρο 62

Πληρεξουσιότητα

1. Πληρεξούσιοι δικηγόροι και αντιπρόσωποι που εγγράφονται στους καταλόγους οι οποίοι τηρούνται από το Γραφείο σύμφωνα με το άρθρο 78 παράγραφος 1 στοιχείο β) ή γ) του κανονισμού (ΕΚ) αριθ. 6/2002 δύνανται να καταθέσουν στο Γραφείο ενυπόγραφο πληρεξούσιο που ενσωματώνεται στους φακέλους.

Το πληρεξούσιο κατατίθεται κατόπιν ρητού σχετικού αιτήματος του Γραφείου ή, σε περίπτωση που συμμετέχουν αρκετοί διάδικοι στη διαδικασία κατά την οποία ο πληρεξούσιος ενεργεί ενώπιον του Γραφείου, κατόπιν ρητού σχετικού αιτήματος ενός εκ των διαδίκων.

2. Υπάλληλοι που ενεργούν εξ ονόματος φυσικών ή νομικών προσώπων σύμφωνα με το άρθρο 77 παράγραφος 3 του κανονισμού (ΕΚ) αριθ. 6/2002 υποβάλλουν στο Γραφείο ενυπόγραφο πληρεξούσιο που ενσωματώνεται στους φακέλους.

3. Το πληρεξούσιο δύναται να υποβληθεί σε οποιαδήποτε επίσημη γλώσσα της Κοινότητας. Δύναται επίσης να καλύπτει μία ή περισσότερες αιτήσεις ή ένα ή περισσότερα καταχωρισμένα κοινοτικά σχέδια ή υποδείγματα ή μπορεί να έχει τη μορφή γενικού πληρεξουσίου που να επιτρέπει στον πληρεξούσιο να ενεργεί σε όλες τις διαδικασίες ενώπιον του Γραφείου στις οποίες το πρόσωπο που εξέδωσε το εν λόγω πληρεξούσιο είναι διάδικος.

4. Εφόσον, σύμφωνα με τις παραγράφους 1 ή 2, πρέπει να κατατίθεται πληρεξούσιο, το Γραφείο καθορίζει την προθεσμία εντός της οποίας πρέπει να κατατίθεται το εν λόγω πληρεξούσιο. Εάν το πληρεξούσιο δεν κατατεθεί εμπρόθεσμα, η διαδικασία συνεχίζεται με τον αντιπροσωπευόμενο. Οι διαδικαστικές ενέργειες του αντιπροσώπου, εξαιρουμένης της υποβολής της αιτήσεως, θεωρούνται μη συντελεσθείσες εάν ο αντιπροσωπευόμενος δεν τις εγκρίνει. Η εφαρμογή του άρθρου 77 παράγραφος 2 του κανονισμού (ΕΚ) αριθ. 6/2002 δεν θίγεται.

5. Οι παράγραφοι 1, 2 και 3 εφαρμόζονται κατ' αναλογία στο έγγραφο ανάκλησης του πληρεξουσίου.

6. Ο αντιπρόσωπος του οποίου έχει παύσει η πληρεξουσιότητα εξακολουθεί να θεωρείται αντιπρόσωπος έως ότου η παύση της πληρεξουσιότητας κοινοποιηθεί στο Γραφείο.

7. Με την επιφύλαξη αντίθετων διατάξεων του πληρεξουσίου, το εν λόγω έγγραφο δεν παύει να ισχύει έναντι του Γραφείου σε περίπτωση θανάτου του εξουσιοδοτούντος.

8. Όταν ο διάδικος έχει ορίσει περισσότερους του ενός αντιπροσώπους, αυτοί μπορούν να ενεργούν είτε από κοινού είτε μεμονωμένα, εκτός εάν άλλως ορίζεται στο πληρεξούσιο.

9. Το πληρεξούσιο που χορηγείται σε ομάδα αντιπροσώπων θεωρείται ότι έχει χορηγηθεί σε οποιονδήποτε αντιπρόσωπο μπορεί να αποδείξει ότι ασκεί δραστηριότητα στο πλαίσιο της εν λόγω ομάδας.

Άρθρο 63

Αντιπροσώπευση

Κάθε κοινοποίηση ή άλλη ανακοίνωση που απευθύνεται από το Γραφείο προς τον νομίμως εξουσιοδοτημένο αντιπρόσωπο παράγει τα ίδια αποτελέσματα όπως εάν απευθυνόταν προς τον αντιπροσωπευόμενο.

Κάθε ανακοίνωση που απευθύνεται προς το Γραφείο από τον νομίμως εξουσιοδοτημένο αντιπρόσωπο παράγει τα ίδια αποτελέσματα όπως εάν προερχόταν από τον αντιπροσωπευόμενο.

Άρθρο 64

Τροποποίηση του ειδικού καταλόγου εγκεκριμένων πληρεξουσίων για θέματα σχεδίων και υποδειγμάτων

1. Η εγγραφή εγκεκριμένου πληρεξουσίου στον ειδικό κατάλογο εγκεκριμένων πληρεξουσίων για θέματα σχεδίων και υποδειγμάτων, όπως αναφέρεται στο άρθρο 78 παράγραφος 4 του κανονισμού (ΕΚ) αριθ. 6/2002, διαγράφεται κατόπιν σχετικού αιτήματος αυτού.

2. Ο εγκεκριμένος πληρεξούσιος διαγράφεται αυτεπάγγελτα από τον ανωτέρω κατάλογο:

α) σε περίπτωση θανάτου ή απώλειας της δικαιοπρακτικής ικανότητάς του·

β) εφόσον απολέσει την ιθαγένεια ενός κράτους μέλους, εκτός εάν ο πρόεδρος του Γραφείου επιτρέψει παρέκκλιση, σύμφωνα με το άρθρο 78 παράγραφος 6 στοιχείο α) του κανονισμού (ΕΚ) αριθ. 6/2002·

γ) εφόσον παύσει να έχει την έδρα ή τον τόπο εργασίας του στην Κοινότητα·

δ) εφόσον δεν είναι πλέον εξουσιοδοτημένος σύμφωνα με τις διατάξεις της πρώτης περιόδου του άρθρου 78 παράγραφος 4 στοιχείο γ), του κανονισμού (ΕΚ) αριθ. 6/2002.

3. Η εγγραφή ενός εγκεκριμένου πληρεξουσίου στον κατάλογο αναστέλλεται με πρωτοβουλία του Γραφείου όταν έχει ανασταλεί η εξουσιοδότησή του για εκπροσώπηση φυσικών ή νομικών προσώπων ενώπιον του γραφείου σχεδίων και υποδειγμάτων της Benelux ή της κεντρικής υπηρεσίας βιομηχανικής ιδιοκτησίας του κράτους μέλους, όπως αναφέρεται στην πρώτη περίοδο του άρθρου 78 παράγραφος 4 στοιχείο γ) του κανονισμού (ΕΚ) αριθ. 6/2002.

4. Οι διαγραφέντες πληρεξούσιοι επανεγγράφονται στον κατάλογο των εγκεκριμένων πληρεξουσίων κατόπιν αιτήματος, σύμφωνα με το άρθρο 78 παράγραφος 5 του κανονισμού (ΕΚ) αριθ. 6/2002, όταν εκλείψουν οι λόγοι διαγραφής.

5. Το Γραφείο σχεδίων και υποδειγμάτων της Benelux και η κεντρική υπηρεσία βιομηχανικής ιδιοκτησίας των οικείων κρατών μελών, εφόσον λάβουν γνώση, ειδοποιούν πάραυτα το Γραφείο για κάθε περιστατικό από τα αναφερόμενα στις παραγράφους 2 και 3.

6. Οι τροποποιήσεις του ειδικού καταλόγου εγκεκριμένων πληρεξουσίων για θέματα σχεδίων και υποδειγμάτων δημοσιεύονται στην επίσημη εφημερίδα του Γραφείου.

ΚΕΦΑΛΑΙΟ ΧΙΙΙ

ΓΡΑΠΤΕΣ ΚΟΙΝΟΠΟΙΗΣΕΙΣ ΚΑΙ ΕΝΤΥΠΑ

Άρθρο 65

Κοινοποίηση εγγράφως ή με άλλα μέσα

1. Με την επιφύλαξη της παραγράφου 2, οι αιτήσεις καταχώρισης κοινοτικού σχεδίου ή υποδείγματος, καθώς και κάθε άλλη αίτηση ή δήλωση που προβλέπεται από τον κανονισμό (ΕΚ) αριθ. 6/2002 και όλες οι άλλες κοινοποιήσεις που απευθύνονται στο Γραφείο υποβάλλονται με τον ακόλουθο τρόπο:

α) διαβιβάζεται υπογεγραμμένο πρωτότυπο του υπό εξέταση εγγράφου προς το Γραφείο ταχυδρομικώς, ιδιοχείρως ή με οποιοδήποτε άλλο τρόπο· τα συνημμένα έγγραφα που υποβάλλονται δεν χρήζουν υπογραφής·

β) διαβιβάζεται υπογεγραμμένο πρωτότυπο με φαξ, σύμφωνα με το άρθρο 66·

γ) διαβιβάζεται το περιεχόμενο της κοινοποίησης με ηλεκτρονικά μέσα, σύμφωνα με το άρθρο 67.

2. Εφόσον ο αιτών κάνει χρήση της δυνατότητας που προβλέπεται στο άρθρο 36 παράγραφος 1 στοιχείο γ) του κανονισμού (ΕΚ) αριθ. 6/2002 να καταθέσει δείγμα του σχεδίου ή υποδείγματος, η αίτηση και το δείγμα υποβάλλονται προς το Γραφείο με ενιαία αποστολή με τη μορφή που ορίζεται στην παράγραφο 1 στοιχείο α) του παρόντος άρθρου. Εφόσον η αίτηση και το δείγμα ή τα δείγματα, σε περίπτωση πολλαπλής αίτησης, δεν υποβάλλονται με ενιαία αποστολή, το Γραφείο δεν χορηγεί ημερομηνία κατάθεσης εάν δεν παραλάβει και το τελευταίο στοιχείο σύμφωνα με το άρθρο 10 παράγραφος 1 του παρόντος κανονισμού.

Άρθρο 66

Κοινοποίηση με φαξ

1. Όταν υποβάλλεται αίτηση καταχώρισης κοινοτικού σχεδίου ή υποδείγματος με φαξ και η αίτηση περιέχει αναπαραγωγή του σχεδίου ή υποδείγματος, σύμφωνα με το άρθρο 4 παράγραφος 1 η οποία δεν πληροί τους όρους του εν λόγω άρθρου, η απαιτούμενη αναπαραγωγή προς καταχώριση και δημοσίευση υποβάλλεται στο Γραφείο σύμφωνα με το άρθρο 65 παράγραφος 1 στοιχείο α).

Εφόσον η αναπαραγωγή περιέρχεται στην κατοχή του Γραφείου εντός ενός μηνός από την ημερομηνία παραλαβής του φαξ, η αίτηση θεωρείται ότι παρελήφθη από το Γραφείο κατά την ημερομηνία παραλαβής του φαξ.

Εφόσον η αναπαραγωγή περιέρχεται στην κατοχή του Γραφείου μετά τη λήξη της εν λόγω προθεσμίας, η αίτηση θεωρείται ότι παρελήφθη από το Γραφείο την ημερομηνία κατά την οποία παρελήφθη η αναπαραγωγή.

2. Εφόσον η κοινοποίηση που παραλαμβάνεται με φαξ είναι ελλιπής ή δυσανάγνωστη, ή όταν το Γραφείο έχει βάσιμες αμφιβολίες ως προς την ορθότητα της διαβίβασης, το Γραφείο ενημερώνει σχετικώς τον αποστολέα και τον καλεί, εντός οριζόμενης από το Γραφείο προθεσμίας, να επαναδιαβιβάσει το πρωτότυπο με φαξ ή να υποβάλει το πρωτότυπο σύμφωνα με το άρθρο 65 παράγραφος 1 στοιχείο α).

Εφόσον υπάρξει συμμόρφωση προς αυτή την κλήση εντός της οριζόμενης προθεσμίας, ως ημερομηνία παραλαβής της αρχικής κοινοποίησης λογίζεται η ημερομηνία παραλαβής της εκ νέου διαβίβασης ή του πρωτοτύπου, υπό τον όρο ότι, εφόσον το ελάττωμα αφορά τη χορήγηση ημερομηνίας για την υποβολή αίτησης καταχώρισης κοινοτικού σχεδίου ή υποδείγματος, εφαρμόζονται οι διατάξεις σχετικά με την ημερομηνία κατάθεσης.

Εφόσον δεν υπάρξει συμμόρφωση προς την κλήση εντός της οριζόμενης προθεσμίας, η κοινοποίηση θεωρείται ως μη παραληφθείσα.

3. Κάθε κοινοποίηση που υποβάλλεται στο Γραφείο με φαξ θεωρείται νομίμως υπογεγραμμένη, εάν κατά την εκτύπωση που παράγει η οικεία συσκευή αποτυπώνεται η υπογραφή.

4. Ο πρόεδρος του Γραφείου μπορεί να ορίσει πρόσθετες προϋποθέσεις για την κοινοποίηση με φαξ, όπως τη συσκευή που πρέπει να χρησιμοποιείται, τις τεχνικές λεπτομέρειες της κοινοποίησης και τις μεθόδους αναγνώρισης του αποστολέα.

Άρθρο 67

Κοινοποίηση με ηλεκτρονικά μέσα

1. Οι αιτήσεις καταχώρισης κοινοτικού σχεδίου ή υποδείγματος μπορούν να κατατίθενται με ηλεκτρονικά μέσα, συμπεριλαμβανομένης της αναπαράστασης του σχεδίου ή υποδείγματος, και με την επιφύλαξη του άρθρου 65 παράγραφος 2, σε περίπτωση κατάθεσης δείγματος.

Οι προϋποθέσεις καθορίζονται από τον πρόεδρο του Γραφείου.

2. Ο πρόεδρος του Γραφείου ορίζει τις προϋποθέσεις για την κοινοποίηση με ηλεκτρονικά μέσα, όπως τη συσκευή που πρέπει να χρησιμοποιείται, τις τεχνικές λεπτομέρειες της κοινοποίησης και τις μεθόδους αναγνώρισης του αποστολέα.

3. Εφόσον η κοινοποίηση πραγματοποιείται με ηλεκτρονικά μέσα, εφαρμόζεται κατ' αναλογία το άρθρο 66 παράγραφος 2.

4. Εφόσον η κοινοποίηση αποστέλλεται στο Γραφείο με ηλεκτρονικά μέσα, η μνεία του ονόματος του αποστολέα ισοδυναμεί με υπογραφή.

Άρθρο 68

Έντυπα

1. Το Γραφείο διαθέτει δωρεάν έντυπα για:

α) κατάθεση αίτησης καταχώρισης κοινοτικού σχεδίου ή υποδείγματος·

β) αίτηση για τη διόρθωση αίτησης ή καταχώρισης·

γ) αίτηση για την καταχώριση της μεταβίβασης, καθώς και το έντυπο και το έγγραφο μεταβίβασης που αναφέρεται στο άρθρο 23 παράγραφος 4·

δ) αίτηση για καταχώριση άδειας εκμετάλλευσης·

ε) αίτηση ανανέωσης της καταχώρισης καταχωρισμένου κοινοτικού σχεδίου ή υποδείγματος·

στ) αίτηση για την κήρυξη ακυρότητας καταχωρισμένου κοινοτικού σχεδίου ή υποδείγματος·

ζ) αίτηση επαναφοράς των πραγμάτων στην προτέρα κατάσταση (restitutio in integrum)·

η) άσκηση προσφυγής·

θ) διορισμό αντιπροσώπου, με τη μορφή ειδικού ή γενικού πληρεξουσίου.

2. Το Γραφείο μπορεί να διαθέτει δωρεάν και άλλα έντυπα.

3. Το Γραφείο διαθέτει τα έγγραφα που αναφέρονται στις παραγράφους 1 και 2 σε όλες τις επίσημες γλώσσες της Κοινότητας.

4. Το Γραφείο διαθέτει δωρεάν τα έντυπα προς το Γραφείο σχεδίων και υποδειγμάτων της Benelux και τις κεντρικές υπηρεσίες βιομηχανικής ιδιοκτησίας των κρατών μελών.

5. Το Γραφείο μπορεί επίσης να διαθέτει τα έντυπα σε αναγνώσιμη από μηχάνημα μορφή.

6. Οι διάδικοι που συμμετέχουν στη διαδικασία ενώπιον του Γραφείου χρησιμοποιούν τα έντυπα που διαθέτει το Γραφείο ή αντίγραφα των εν λόγω εντύπων ή έντυπα με το ίδιο περιεχόμενο και σχήμα, όπως τα έντυπα που παράγονται με μέσα ηλεκτρονικής επεξεργασίας δεδομένων.

7. Τα έντυπα συμπληρώνονται κατά τρόπο που να επιτρέπει αυτοματοποιημένη εισαγωγή του περιεχομένου σε ηλεκτρονικό υπολογιστή με αναγνώριση των στοιχείων ή σάρωση.

ΚΕΦΑΛΑΙΟ XIV

ΕΝΗΜΕΡΩΣΗ ΤΟΥ ΚΟΙΝΟΥ

Άρθρο 69

Μητρώο κοινοτικών σχεδίων και υποδειγμάτων

1. Το μητρώο τηρείται με τη μορφή ηλεκτρονικής βάσης δεδομένων.

2. Το μητρώο περιέχει τα ακόλουθα στοιχεία:

α) την ημερομηνία κατάθεσης της αίτησης·

β) τον αριθμό πρωτοκόλλου της αίτησης και τον αριθμό πρωτοκόλλου κάθε μεμονωμένου σχεδίου ή υποδείγματος που περιλαμβάνεται σε πολλαπλή αίτηση·

γ) την ημερομηνία δημοσίευσης της καταχώρισης·

δ) το όνομα, τη διεύθυνση και την ιθαγένεια του αιτούντος, καθώς και το κράτος στο οποίο κατοικεί ή έχει την έδρα ή την εγκατάστασή του·

ε) το όνομα και την επαγγελματική διεύθυνση του αντιπροσώπου, εφόσον αυτός δεν είναι πληρεξούσιος κατά την έννοια του άρθρου 77 παράγραφος 3 πρώτο εδάφιο του κανονισμού (ΕΚ) αριθ. 6/2002· εφόσον υπάρχουν περισσότεροι του ενός αντιπρόσωποι, εγγράφεται το όνομα και η επαγγελματική διεύθυνση μόνο του πρώτου αναφερόμενου αντιπροσώπου, και μετά το όνομα ακολουθούν οι λέξεις "et al" (και λοιποί)· εφόσον ορίζεται ομάδα αντιπροσώπων, καταχωρίζεται μόνο η επωνυμία και η διεύθυνση της εν λόγω ομάδας·

στ) την αναπαράσταση του σχεδίου ή υποδείγματος·

ζ) μνεία των προϊόντων με το όνομά τους, των οποίων προηγούνται οι αριθμοί των κλάσεων και υποκλάσεων της ταξινόμησης του Λοκάρνο, σύμφωνα με τις οποίες κατηγοριοποιούνται·

η) στοιχεία σχετικά με τη διεκδίκηση της προτεραιότητας σύμφωνα με το άρθρο 42 του κανονισμού (ΕΚ) αριθ. 6/2002·

θ) στοιχεία σχετικά με τη διεκδίκηση προτεραιότητας λόγω έκθεσης σύμφωνα με το άρθρο 44 του κανονισμού (ΕΚ) αριθ. 6/2002·

ι) όπου ενδείκνυται, μνεία του δημιουργού ή της ομάδας των δημιουργών, σύμφωνα με το άρθρο 18 του κανονισμού (ΕΚ) αριθ. 6/2002, ή δήλωση βάσει της οποίας ο δημιουργός ή η ομάδα των δημιουργών παραιτήθηκε/παραιτήθηκαν από το δικαίωμα ονομαστικής αναφοράς του/τους·

ια) τη γλώσσα στην οποία κατατέθηκε η αίτηση και τη δεύτερη γλώσσα την οποία υποδεικνύει ο αιτών στην αίτησή του, σύμφωνα με το άρθρο 98 παράγραφος 2 του κανονισμού (ΕΚ) αριθ. 6/2002·

ιβ) την ημερομηνία καταχώρισης του σχεδίου ή υποδείγματος στο μητρώο, καθώς και τον αριθμό καταχώρισης·

ιγ) μνεία κάθε αιτήματος αναστολής της δημοσίευσης σύμφωνα με το άρθρο 50 παράγραφος 3 του κανονισμού (ΕΚ) αριθ. 6/2002, προσδιορίζοντας την ημερομηνία λήξης της περιόδου αναστολής·

ιδ) μνεία κατάθεσης δείγματος σύμφωνα με το άρθρο 5·

ιε) μνεία κατάθεσης περιγραφής σύμφωνα με το άρθρο 1 παράγραφος 2 στοιχείο α).

3. Επιπλέον από τα στοιχεία που ορίζονται στην παράγραφο 2, το μητρώο περιέχει τα ακόλουθα στοιχεία, καθένα από τα οποία συνοδεύεται από την ημερομηνία καταχώρισής του:

α) αλλαγή του ονόματος, της διεύθυνσης ή της ιθαγένειας του δικαιούχου, ή του κράτους στο οποίο έχει την κατοικία, την έδρα ή την εγκατάσταση του·

β) κάθε αλλαγή του ονόματος ή της επαγγελματικής διεύθυνσης του αντιπροσώπου, εφόσον αυτός δεν είναι πληρεξούσιος κα